BATAK TOBA: TARBAHEN HITA DO ULANING MANOTAS DALAN TU ABAD XXI? « 'nBASIS\nHome » ARTIKEL » BATAK TOBA: TARBAHEN HITA DO ULANING MANOTAS DALAN TU ABAD XXI?\n(Sinurat ni Parakitri Tahi Simbolon Tu Seminar Adat Batak Toba 4-5 Oktober 1997 Wisma Taman Sari Indah\nJl. Kapten Muslim No.94 Medan)\nPatujolo. Inanta soripada dohot amanta raja, tarlobi ma di parhobas ni horja, panitia ni seminar on. Parjolo ma iba marsantabi tu hamuna saluhut, ala binaranihon diri niba dohot jongjong di son laho mangarimangi pangulahonta di adatta, Adat Batak Toba. Ndang ala bahat ni sira ginugut manang bagas ni parbinotoan tinahu umbahen dohot iba manghatai di son. Lan ala pangoros ni panitia dohot mudar na mangkuling ala parungkilon ni halak Batak Toba di tingki na umpudi on, nda tung na tarbahen iba nian dohot mamungka hata di pangarimangion on.\nJadi, Inang, Amang, ala dipangido panitia iba gabe pangarimang parjolo, tontu hirim do roha nasida asa tung tangkas nian pinatudu parpeak ni horjanta on di tonga ni parungkilon niadopan ni Batak Toba di pudian ni ari on. Huhut tusi naeng ma nian tangkas muse pinatorang tar tunghan dia ma tondongonta di tingki nanaeng ro on molo naeng dapot hita papaga na lumomak.\nTung so tarbahen iba do antong manggohi panghirimon na songon i balga. Alai nang pe songon i, songon nidok ni umpasa do dohonon: pauk-pauk hudali ma ninna, pago-pago tarugi; na tading niulahi, na hurang pinauli.\nJadi, tar songon na mangihut on ma partording ni pangarimangion niba.\nParjolo sahali pinatudu ma rimpunan ni “sungkun-sungkun”, “parkaro”, “gora”, manang “masalah” na gabe siala di seminarta on, mangihuthon panitia dohot na monang sayembara. Tontu adong do hasintongan di bagasan pandapot ni panitia dohot na monang sayembara i. Alai, tangkas do taboto bahat dohot bidang ni angka parsoalan siadopan ni sude luat dohot bangso nuaeng on, ndang holan halak Batak Toba.\nAlani i, molo marpungu hita mangarimangi sada-sada parkaro, lehet do antong manat paresoonta dokdok dohot bolak ni parkaro i di tonga-tonga ni parsoalan na pasiar pasebut nangkin. Dung i muse, dao do hape ummura mangalean alus sian mamillit sungkun-sungkun. Molo sala mamillit sungkun-sungkun gabe na tau sala do alus natalean agia pe satolop hita di alus i.\nDenggan ma muse taingot poda ni Batak Toba taringot hinauli ni pandapot na marsamung. Songon nidok ni umpasa do lapatanni i, ima, purpar pande dorpi mambahen tu dimposna, manang tuat si Putih nangkok Sideak, i naummuli ima tapareak.\nAlani i, songon na paduahon di pangarimangion niba annon, sinubo do patorang “gora” na umbolon jala na umbagas sian pangulahon ni adat na ingkon adopan ni halak Bata Toba di angka ari na mangihut. Ai didok do di umpasanta, hori narundut bahenon tu tapean, aek na litok tingkoran tu julu. Molo rundut pangulahonta di adatta i, ba sai pinareso tunghan julu.\nParpudi sahali, sinubo do muse mangado tar tunghan dia ma ulaning tondongonta asa bolas hita mangolu annon di taon-taon na ro di Abad XXI.\nGora mengihuthon panitia. Di inganan on tutu, di ombas on, didok panitia naeng rimanganta ninna pangulahonta di adatta, Adat Batak Toba. Mengihuthon nasida, nunga gabe rundut ninna, gariada tahe nunga majemur, pangulahonta di adatta i di pudian ni ari on. Jotjot ma ninna pangulahon ni adatta i paganjanghu, palelenghu, pagunturhu, majabuthu. Jempek hata dohonon, majemur tahe jala jotjotan gabe mula ni gora dohot bada ulaon adat i, jadi ndang be sibaen na horas di angka na marsihaholongan.\nAla ni angka i sude, gabe jotjot ma ninna tarambat halak hita mangula ulaonna, gabe lam sega angka dalan nasida mandapothon papaga na lomak.\nLobi sian angka i saluhut, godangan nama hita ninna na mangulahon adatta i ndang be mangantusi lapatanna. Asal diulahon nama adat i, alai nunga mago anggo tondina.\nJadi, mangihuthon panitia, gora manang sungkun-sungkun sabungan di seminarta on ima, beha ma bahenonta ulaning asa tong jeges pangulahonta di adat i, alai huhut tusi lam hombar nian pangulahonta i tu urja-urja ni tingki saonari on. Sungkun-sungkun na songon on torang situtu marisi hagiot padimun-dimun adat i, alai di bagasan sangombas i huhut do muse marisi hagiot paimbaruhonsa. Pelestarian dohot pembaruan adat, conservation dohot change, tar ima na niarumas songon bonang manalu di bagasan pandohan ni panitia.\nMardomu tu sungkun-sungkun on ba nunga dipatupa panitia sada sayembara. Hasilna nunga dipabotohon tu na torop di ari Minggu 24 Agustus 1997. Sian 193 naskah na masuk tu meja ni panitia, 18 ma ninna naung dipunten songon na dumenggan. Na 18 naskah i boi dohonon manghamham onom parkaro:\nParjolo, “Adat Batak Toba dan relevansinya dengan agama”.\nPaduahon, “Pelaksanaan Adat Batak dalam era globalisasi”.\nPatoluhon, “Parjambaran di ulaon unjuk”.\nPaopathon, “Ulos na marhadohoan & ulos holong di ulaon unjuk”.\nPalimahon, “Paulak une dohot maningkir tangga”.\nJala paonomhon ima taringot angka lan na asing alai tong na mardomu tu Adat Batak Toba.\nDung jinaha angka nasinurat ni na monang sayembara (lima, ndang onom ditongos panitia), tangkas ma tutu disi diondolhon piga-piga pandapot, songon na mangihut on.\nSude na monang mangondolhon, adat ingkon do maruba, jala adat Batak i pe nunga maruba. Holan i tutu, jotjotan do na maruba i maralo tu ugamo (Kristen) manang tu parsaoran ni halak Batak Toba saonari on. Gariada tahe, songon sinurathon ni Amanta St. Oloan Sihombing SH, adat i ndang be dipartondihon godangan halak Batak Toba nang pe tongtong diulahon.\nAsa domu tu ugamo (Kristen), Amanta St Oloan Sihombing mangondolhon asa tapahe dua tapisan laho mamillit dia adat sipadimunon, dia muse sitinggalhonon. Dua tapisan i ima: “adat na marisi holong” dohot “adat na manghatindanghon huasa ni Debata”. Mangula adat na mansai bolon asa gabe sangap suhut, mansai maol do i ninna gabe adat na marisi holong, songon i muse ma na mangula adat alai gabe manggunturi.\nHape sada umpasanta mandok, “sinuan bulu si bahen na las, niula adat si bahen na horas”. Sabalikna, ingkon ma nian tadinghonon mangula adat holan alani na ingkon (kewajiban) songon nidok ni umpasa “si soli-soli do adat, si adapari gogo”, ai ndang adong holong disi.\nAdat na mandok natoras dohot hulahula niba songon Debata na tarida ingkon ma nian tinggalhonon, ai didok di Markus 7: 13 “Gabe disegai hamu hata ni Debata dibahen adat napinadalan-dalan muna sian ompu muna.”\nAmanta Bonar Victor Napitupulu mandok, gabe marganjang-ganjang jala majemur adat na taulahon i ala mansai godang pinamasuk ulaon na so tardok adat, songon tardidi, malua, dapot gelar, dohot monang marparkaro. Gabe mago lapatan ni adat i ala sai taulahon hape ndang olo hita karejo karas laho mangantusisa. Aut sura taantusi, manang saotik-otikna angka raja parhata di adat i mangantusi lapatan ni ulaon adat i, tontu dapot ma nasida begeon manghatahon angka umpasa na bagas marlapatan, jala sian i boi ma hita marsiajar di angka poda ni na parjolo, manang mandapot bohal laho patogu tondi. Ulaon adat ndang be songon na somal nuaeng, bising ndang marlapatan.\nAmanta St WK Tampubolon mangandoshon asa pinillit ma raja parsinabul na malo jala na bisuk molo masa ulaon adat, ai holan halak na songon i nama na tolap mamoto partording dohot parjambaran di adat na maragam-ragam i molo tubu angka parsalisian pandapot.\nTaringot na pahasathon ulos herbang dohot ulos holong na marnehor-nehor i, Amanta Prof Drs LD Siagian mandok, mangihuthon adat ni ompunta holan opat do ulos namarhadohoan (pansamot, hela, pamarai, sihunti ampang). Molo tung ingkon tamba ma, songon naung tinontuhon ni piga-piga punguan marga, ba unang ma lobi sian 11 lembar.\nTaringot na paulak une dohot maningkir tangga, amanta Ir TV Sipayung mangandoshon tibas siboi-boi tu na dua mata ni adat i. Lapatanna boi diulahon boi ndang, saguru tu nadua pihak paranak dohot parboru, manang fakultatif sifatna di hata nuaeng.\nMangihuthon Ir TV Sipayung, molo nunga sae parunjuhon, ndang marutang be suhut na dua di adat, ai angka tamba-tamba nama na asing i.\nJadi, di hamu ian dohot ama na lolop, aut sura sintong bahasa parkaro nataadopi ima holan taringot pangulahon ni adat na lobi hurang, ra nunga dapot hita angka alus na jeges sian panurat na monang sayembara i. Tontu ndang porlu be nian seminarhononta angka pandapot nasida i, ai mardomu nunga bahat angka pandapot na sarupa dihatahon saleleng on. Holan mangulahon nama nian hita di angka pandapot na jeges i, ndang marseminar be.\nMangihuthon hamu ina dohot ama na lolop, aha alana ulaning umbahen ndang tarulahon hita dope angka pandapot na jeges i, hape nunga marulak-ulak tabege jala taseminarhon? Alusna, tontu ala adong dope sungkun-sungkun, parkaro, manang gora na asing, jala na umbalga ra, sian pangulahon ni adatta i.\nGora mangihuthon na monang sayembara. Nang pe ndang dipapuas, tar songon on do huhilala sungkun-sungkun na holip di bagasan ateate ni amanta Bonar Victor Napitupulu, sahalak sian na monang sayembara. Di nasinurat nasida, butir 3a (hlm. 3), tarjaha,\n“Kurangnya minat masyarakat Batak untuk menggali nilai-nilai luhur yang terkandung dalam setiap upacara adat Batak itu, [membuat] sering terjadi silang pendapat”, jala na mambahen majemur pangulahon ni adat i.\nDohot pandohan na songon i, gora ni halak Batak Toba mengihuthon amanta Bonar Victor Napitupulu nunga gabe asing sian gora na gabe bonsir ni seminarta on. Molo mangihuthon panitia, boha padomu pangulahon ni adat tu hangoluon modern. Molo mangihuthon amanta Bonar Victor Napitupulu, ndang tarpadomu pangulahon ni adat tu hangoluon modern molo ndang bagas taantusi angka lapatan ni adat nataulahon i.\nAntong molo songon i, beha ma bahenon mamoto tar songon dia “nilai-nilai luhur” on? Tar songon dia ma ulaning partording ni “nilai-nilai luhur” on dohot adat na mameopsa? Boasa mago “nilai-nilai luhur” i sian angka adat na taulahon?\nOn ma tutu sungkun-sungkun natinolopan songon gora bolon naniadopan ni halak Batak Toba na saleleng on. Di toru on sinubo ma mangarimangisa.\nAek na litok tingkoran tu julu. Halak Batak Toba sandiri porsea, adong do uhum di ginjang ni adat, jala adong do haporseaon, partondion, manang falsafah di ginjang ni uhum. Haporsean i jotjot diandoshon, songon nabinahen ni amanta Panggading, Raja Pandua ni Sisoding (Simamora) tu JC Vergouwen (The Social Organization and the Customary Laws of the Toba Batak of Northern Sumatra) 65 taon na salpu.\nDisi didok, “Ditompa Debata jolma mangarajai uhum. Ditompa Debata uhum mangarajai adat”.\nMangihuthon i, di atas ni adat adong do uhum, jala di atas ni uhum adong haporseaon ni jolma manang falsafah ni halak Batak Toba. Songon i ma partording ni “nilai-nilai luhur” dohot adat.\nMarratus taon tagan so adong dope ilmu kebudayaan, antropologi, ompunta sijolo-jolo tubu nunga mangantusi, molo rundut hori bahenon tu tapean, molo litok aek tingkoran tu julu. Molo rundut adat tontu tingkoran ma tu uhum dohot tu haporseaon, partondion, manang falsafah i.\nMangihuthon Vergouwen, na mamareso dohot bagas uhum ni halak hita, ia uhum bolon di Batak Toba ima “angka adat na pinungka dohot sahala ni omputa si jolo-jolo tubu”. Angka ima tutu “namartagan sopiltihon, maransimun sobolaon; adat na pinungka ni ompunta tongka pauba-ubaon”. Jadi, nangpe ndang tarpareso dope hamumullop dohot parmagodang ni angka adat na pinungka i, tangkas do sahat tu hita na umpudi anggo angka umpasa namameop lapatan ni uhum i.\nHolan i tutu, mura mandok, alai ndang mura ianggo maningkori uhum di bagasan angka umpasa i. Mansai bahat angka umpasa i, alai bahat muse do angka na so tarpadomu. Nang pe uhum pinungka ni ompunta i tongka ninna paubaon, halak Batak Toba rade do hape manjalo angka parubaan mangihuthon luat. Ai adong do umpasa na mandok, “muba tano, muba duhutna; muba luat, muba uhumna.” Didok muse, “disi tano niinganhon; disi solup pinarsuhathon.”\nJadi, halulumbang mamahe uhum mangihuthon angka rumang ni inganan, parpunguan, dohot horja, mambaen gabe maol tutu maningkori adatta i tu julu, tu uhum, lan muse ma tu partondion.\nTar songon i muse do rumang ni haporseaon, partondion ni halak Batak Toba, haporseaon manang falsafah na mangarajai uhum nangkiningan i. Damun dohonon alai ala marragam, ndang binoto manontuhon dia ma haporseaon manang falsafah sabungan ni uhum i.\nAut sura sinungkun saonari on, dia ma na dihaporseai halak Batak Toba sian nahinan, liat portibi on (the universe) ditompa (Debata) manang ndang ditompa? Alusna torang do tutu, ima ditompa (Debata). Alai molo sinungkun, dung ditompa (Debata) liat portibi on (the universe), tong do pe ingkon targantung tu na manompa i saluhut angka na masa di liat portibi i, manang targantung tu jolma i nama? Ra nunga mulai ndang torang be alusna.\nMolo naeng paresoon alus na sintong mangihuthon turi-turian ni Batak Toba taringot panompaan ni liat portibi on, tubu ma muse hinamaol, ala marragam-ragam do hape turi-turian i sian luat tu luat. Nunga bahat sarjana na mangarimangi parsoalan on, alai nasida pe ndang hea dope sahat tu sabungan ni hata.\nAdong dua halak Zendeling Jerman na margoar AW Ködding dohot Johanes Warneck. Nasida mandok, Debata ni Batak Toba, Mula Jadi Na Bolon, ima sitompa liat portibi on, alai di banua ginjangan do i maringan (transcendent). Godangan na masa di liat portibi on ndang gabe urusanna be, alai urusan ni jolma (tondi, sahala) nama, dohot urusan ni angka begu (sumangot). Mangihuthon nasida, molo songon i, tontu ndang porlu be bahat angka sakramen di parugamaon ni Batak Toba di nahinan, ima songon mangase taon, pesta bius, dln.\nUnang lupa hita, haporseaon na songon on tar horis do tu haporseaon ni Kristen Protestan. Dungi ro ma Prof Dr Philip O Lumban Tobing. Songon raja ni Banua Ginjang, ninna, Mulajadi Na Bolon gabe Tuan Bubi Na Bolon, songon raja ni Banua Tonga gabe Sialon Na Bolon, jala songon raja ni Banua Toru gabe Pane Na Bolon. Ibana do sitompa tano dohot langit, alai ndang mandao-dao ibana di Banua Ginjang an. Torus do Ibana sampur tu hangoluonta siapari. Saluhut na masa di portibi on ala ni Ibana do, jala angka uhum dohot adat na niulahon ni jolma pe, gabe ima songon Mulajadi Na Bolon na tarida (immanent).\nSada nari pandapot ro sian Waldemar Stöhr dohot Uskup B Sinaga. Ya, di Banua Ginjang, ya di Portibi on. Ya, manompa portibi on, ya muse torus marpambahenan di portibi on. Debata Mula Jadi Na Bolon ni halak Toba gabe sada hasadaan do, na di banua ginjang dohot na di portibi on (well-balanced whole of God’s transcendence and immanence).\nMolo songon i do rumang ni parsoalanna, ba gabe tar songon na marragam ma tutu julu ni adatta i. Antong molo marragam do, beha nama bahenon maningkori aek na litok i tu julu? Aha nama na boi adoon ni roha songon na gabe haporseaon sabungan ni halak Batak Toba, falsafah na mangalehon lapatan tu uhum dohot adat na niulahon nasida?\nAlusna, sahali nari nang pe samar-samar, adong do dilehon Amanta Bonar Victor Napitupulu. Di bona ni sinurat nasida didok, “Apabila kita hendak membicarakan masa yang akan datang yaitu Adat Batak dalam era globalisasi, perlu dipelajari terlebih dahulu bagaimana lahirnya Adat Batak itu dahulu kala”.\nBoi dohonon, naniusulhon ni Amanta Bonar Victor Napitupulu i, ima mamahe sejarah songon ugari paningkorion tu julu, laho mangantusi aha do ulaning haporseaon sabungan di halak Toba.\nSude do hita mamoto, sejarah ima saluhut angka na hea masa jala na marpanghorhon (berdampak) tu hangoluon ni sasahalak manang sapunguan. Asa tumangkas, “marpanghorhon” lapatanna angka na paojak manang manguba hasomalan, adat, uhum, dohot haporseaon.\nTontu bahat do angka namasa na songon i diahap halak Batak (Toba), alai tapillit ma sada dua na umbalga songon parhohas laho mangalusi sungun-sungkunta na di ginjang nangkin. Parjolo, ima taringot tu asal-mula ni halak Batak (Toba) mian di Tano Batak (tar hira 1500-an). Na paduahon, ima di na masuk huasa sian luar manontuhon parngoluon di Tano Batak (1822-1945). Patoluhon tar hira 50 taon mardeka (1945-1997).\nSian tolu na masa on, arop roha na tau dapot annon antusan rumang ni haporseaon sabungan ni halak Toba i. Molo sintong do tutu bahasa na balga do na masa on di parngoluon ni halak Toba, ba tolu namasa on ma ra na boi goaran songon nidok ni umpasa, molo balga aekna, balga do nang dengkena, molo balga gorana balga do nang panghorhonna.\nAsal-mula ni Batak (Toba). Boi dohonon, nang pe na tolu parkaro on ndang torang dope di godang halak hita, anggo na gumolap di sejarah ni Batak (Toba) ima asal-mula ni halak Batak maringan di Tano Batak. Anggo mangihuthon pamaresoon ni angka sarjana, Batak Toba do didok songon bona parserahan ni sude Batak naasing (Angkola-Mandailing, Pardembanan, Pakpak, Simalungun, Karo). Lan na asing na taboto taringot asal-mula ni Batak, songon huta Sianjur Mulamula dohot Si Raja Batak, holan sian turi-turian (mitos) dohot tarombo (silsilah) nama.\nTuriturian mandok, Si Raja Batak jalo do ditompa Mulajadi Nabolon marhite Si Boru Deak Parujar di Sianjur Mulamula. Dua anakna, Guru Tatea Bulan dohot Raja Isumbaon, ima ompu ni na dua marga bolon di halak Batak, Lontung dohot Sumba. Dung pe sian nasida nadua asa adong tarombo sahat tu hita saonari. Marhite tarombo i diado, tar hira 20 sundut ma (20 x 25 taon = 500 taon) sian ompu na dua i tu hita on. Jadi, aut sura sintong tarombo i, tar hira taon 1500-an ma halak Batak mulai mian di Sianjur Mulamula.\nBahat do anggo pandohan ni angka sarjana taringot asal-mula ni halak Batak, na asing sian pandohan ni turi-turian dohot tarombo. Pandapot na tarsar baritana ima sian Robert von Heine-Geldern (“Prehistoric Research in the Netherlands Indies” na di baritahon di bagasan Science and Scientists in the Netherlands Indies, 1945; hlm. 147ff).\nHeine-Geldern mandok, dohot piga-piga galumbang parranto, ia halak Batak marmula sian Yunan, Cina Selatan, dohot Vietnam Utara do, tar hira taon 800 SM. Saleleng i sahat tu taon 1500, halak Batak ninna manjalo pengaruh sian kebudayaan Hindu-Budha, molo so jalo sian India, ba sian Jawa marhite Minangkabau.\nAut sugari pe sintong pandapot ni angka sarjana on, tar hira so sungkup do gogo ni hatorangan on laho maningkori aek na litok tu julu. Ai so tangkas taboto tar songon dia nasida sahat tu Tano Batak si saonari, jala ala ni aha nasida buhar sian inganan nasida na parjolo i. Alai, haru pe songon i, mansai gomos do halak Batak maniop hatorangan na songon on, jala boi dohonon gabe ndang adong be hagiot mangalului hatarongan na imbaru taringot tu asal-mula i.\nSasintongna, hatorangan na imbaru na tolap mangurupi hita nunga leleng adong, ima di taon 1944, tingki terbit catatan pardalanan ni Tomé Pires na nisunting ni Armando Cortesao, The Suma Oriental of Tomé Pires: An Accounts of the East, from the Red Sea to Japan, written in Malacca and India in 1512-1515. Tomé Pires ima sahalak apoteker bangso Portugis na gabe Kepala Gudang Rempah-rempah Portugis di Malaka. Habis i gabe duta besar ma ibana di Cina. Ratusan taon catatan na i holip di perpustaan Prancis, jala tarjaha Armando Cortesao ma i di taon 1937.\nDung pe terbit catatan on taon 1944 asa torang saotik tar beha rumang ni Nusantara, tarmasuk Sumatra di parmulaan ni Abad XVI. Barita ni Tomé Pires mamungka sian Kalimantan (Borneo), Sumatra, Jawa, Nusa Tenggara, Banda, Seram, Ambon, Maluku, dohot pulo-pulo Karimun. Didok ibana, Pulo Sumatra (Camotora) bidang jala maduma. Parjolo ma dibaritahon ibana pulo Weh, naginoarna pulo-pulo Gomez (Gamispola). Sian pulo di ujung ni Aceh i, torus ma ibana mangoris-oris Selat Malaka, mangaliati Sumatra uju pastima tu Pansur (Pamchur) jonokhon tu Barus, jala sian i mulak muse tu Gamispola. Asing sian Gamispola dohot pulo-pulo na humaliangna, Tomé Pires mamilangi adong 19 harajaon (reino) dohot 11 negeri manang luat (terra) di pulo Sumatra uju i.\nAsing sian Gamispola dipajojor ibana ma rumang ni Harajon Aceh (Achei) dohot Biar Lambry, Pedir, Pirada, Pasai (Paçee), Batak (Bata), Aru, Arcat, Rupat, Siak (Ciac), Kampar (Campar), Tongkal (Tuncall), Indragiri (Amdargery), Capocam, Trimtall [Tongkal?], Jambi, Palembang (Palimbao), Negeri Sekampung (Çaçanpom), Negeri Tulang Bawang (Tulimbavam), Negeri Andalas (Andallos), Negeri Pariaman (Pirjaman), Negeri Tiku (Tiquo), Negeri Panchur, Negeri Barus (Baruez), Negeri Singkel (Chinqele), Negeri Meulaboh (Mancopa), Negeri Daya, Negeri Pirim [Pedir?], jala mulak muse tu Gamispola. Didok taringot rumang ni adaran sian Siak tu Jambi, sian Pariaman tu Panchur di topi pastima ni Sumatra, saluhutna i ninna tarmasuk tu Negeri Minangkabau (Menamcabo), na tolu rajana. Raja na tolu i didok maringan dao tar tu tonga ni luat i (pedalaman).\nPires mandok bahat mas di Pulo Sumatra, dung i dua massam gota ni hau, na boi dipangan ninna jala margoar camphor, adong muse lada, sutra, haminjon, damar, situak ni loba, miak tano (pitch), balerang, hapas, hotang. Bahat muse do ninna eme, juhut, dengke (peda). Adong muse ninna marmassam miak, tuak (wine), tarmasuk ma i tampoy, na horis tu anggur Eropa. Marragam boras ni hau, songon durian, na tung mansai tabo ninna Pires. [Lapatanna, tung mansai maduma do angka luat i di tingki i].\nBahatan do ninna angka luat i nunga marugamo Islam (Moor), holan otik nama na martahan marugamo “si pele begu” (heathen). Di topi pasir uju purba ni Sumatra, sian Selat Malaka sahat tu Palembang, saluhut raja disi nunga marugamo Islam ninna, alai dung sae Palembang sahat tu Gamispola tong dope “si pele begu” ninna, songon angka raja na dingkan bagasan (pedalaman). Pires mandok jotjot do ibana mambege barita taringot hasomalan mangallang jolma di negeri “si pele begu” i, ima molo tartangkup musu nasida.\nAceh didok songon harajaon na parjolo dipareso Pires di sandok Selat Malaka bagian Sumatra. Dungi pe asa luat Lambry. Tar jurjur tu bagasan ima harajaon Biar, jadi di holang-holang ni Aceh dohot Pedir. Luhut angka luat naginoaran tongkin on tunduk ma i ninna tu Harajaon Aceh.\nRaja Aceh nunga maragamo Islam, jala tarbarita songon raja na tangkang manjuara di negeri na humaliang. Bangso Portugis manuhas, sipata raja Aceh olo dope ninna margapgap di laut (bajak laut). Sahali margapgap naung otik ma ninna molo marudur 30-40 “lancar” manang sampan (lanchara). Aceh ninna manggadis bahat juhut, boras, angka bohal sipanganon na asing, tuak tangkasan ni luat i. Adong muse do ninna lada, nang pe ndang sadia bahat.\nDi tingki i, harajaon Pedir marmusu dope ninna maradophon Aceh. Mansai bernit do ninna parniahapan ni Pedir dibahen Aceh. Ndang sadia leleng mandapothon tingki i, harajaon na bongak dope ninna Pedir, huhut maduma sian partiga-tigaan. Bahat hian dope sian angka harajaon naung dihuasoi Aceh tunduk tu Pedir, tarmasuk muse Aeilabu, Lide, dohot Pirada. Sanga do ninna Pedir marhuaso di pintu ni Selat Malaka, margulut dohot Pasai.\nHarajaon Pedir torus dope martahan sahat tu taon 1510. Huta sabunganna masuk tar hira satonga liga (league manang tolu km) tu julu ni sunge. Sahat tu tingki na manurat barita i (1513) bahat dope halak sileban sian marmassam bangso mian di huta sabungan i. Nang pe dibagasan parmusuon dohot Aceh, hinabongak dohot hinaduma ni Pedir tong dope disi ninna.\nNaung otik ma ninna dua hopal sataon ro sian Cambay dohot Benggala tu Pedir, sada hopal sian Benua Quelim (Negeri Keling), jala sada sian Pegu. Disi dung marombus alogo laut, migor borhat muse ma ninna bahat yung dohot parau, pola tar 20 bahatna, marisi boras tu Tranggono, Kedah, dohot Barus.\nAlai dung talu Malaka dibahen Portugis taon 1511, gabe gale nama partiga-tigaan ni Pedir, tarlobi dung monding sultan nasida, Muzaffar Shah. Adong dua anak tadinganna, alai metmet dope. Ala ni i margulut jabatan dohot harajaon ma angka panguaso ni Pedir.\nPedir nunga mamahe hepeng. Hepeng metmet digoari ma ceitis, hepeng balga digoari muse ma drama, sian mas. Sada hepeng Portugis (cruzado) marasam ma sia drama.\nDung Pedir, ima harajaon Pasai (na targoar songon Çamotora manang Sumatra). Pasai tongon ma tutu pajogi bana tingki i (lagi naik daun), ima jalo dung dihuasoi Portugis Malaka. Uju utara ni Pasai, ima harajaon Pirada, jala tungkan daksina ima harajaon Batak (Bata). Harajaon Pasai torus dope sahat tu topi tao uju pastima, ima Laut Hindia.\nSaudagar sian desa na ualu, asing ni na sian purba, paturo do tu Pasai, songon saudagar Rume [Bizantium?), Turki, Arab, Parsi, Gujarat, Keling, Benggali, Melayu, Jawa, dohot Siam. Alai molo saudagar sian purba tu Malaka do. Ala saudagar sian purba i angka parbarang na bahat ninna, 10 Pasai ndang tolap dope ninna mangalo Malaka.\nBahatan pangisi ni Pasai ninna ima pinompar sampuran ni Benggali/Koling dohot halak Pasai asli. Huta sabungan ni Pasai, ima na margoar Sumatra i, 20.000 halak pangisina ninna, jadi nunga tardok balga. Raja Pasai nunga masuk Islam 60 taon lelengna mandapothon taon 1513. Huaso ni raja nigantihonna, na marugamo si pele begu dope, suda otik-otik digotili angka saudagar na marugamo Islam.\nNah, uju daksina ni Pasai ma harajaon Batak (Bata). Uju daksina ni harajaon Batak ma harajaon Aru. Raja ni Batak i ninna margoar ma Raja Tamiang (Tomyam), ra mangihuthon (manang diihuthon) goar ni sada sunge disi na margoar Tamiang, songon na hea dibaritahon halak Portugis naasing, ima Castanheda. Raja Tamiang gabe hela ni Raja Aru do ninna tingki i.\nHalak Portugis na sada nari muse, ima Pinto, mamaritahon ia raja ni Batak i ima Raja Timur Raya do goarna. Raja Tamiang manang Timur Raya on nunga marugamo Islam, alai ninna sipata olo dope ibana margapgap di laut (bajak laut). Sada sian hopal na hea digapgap raja on ima Flor de la Mar (Bunga Laut). On ma sada sian opat hopal di bagasan armada na niuluhon ni Gubernur Jenderal Portugis, Alfonso de Albuquerque sian Malaka tu Goa.\nTongon tanggal 1 Desember 1511, handas ma armada i uju mandapothon Pasai. Torop do na mate, maluha, jala mago pangisi ni kapal i, jala bahat muse dibuat arta sian i, alai anggo Albuquerque malua do.\nNegeri Batak mangekspor boras, parbue, tuak, si tuak ni loba, lilin, hapur barus, alai tarlobi ma miak lampu (pitch) dohot “rotan” (rotaã didok pangisi ni luat i). Tontu ndang pola longang iba molo Raja Timur Raya, raja ni Batak i, mamora jala maduma. Na begu muse do raja on ninna, ai barani do ibana marporang mangalo harajaon Pasai, gariada tahe mangalo harajaon ni simatuana, harajaon Aru. Alai, porang na jumotjot ima maralohon angka pangisi ni luat na dinghan bagasan (pedalaman).\nTar songon i ma sada hatorangan na mansai arga taringot asal-mula ni halak Batak. Aha lapatan ni hatorangan on tu parsoalanta na di ginjang i?\nSituntun lomo ni roha manjalahi papaga na lomak. Molo pinareso peta, harajaon Batak on boi dohonon marhapeahan ma di Langkat-Deli-Siak di topi purba ni Sumatra, tu Alas-Gayo-Simalungun di tonga-tonga, jala boi do ra i torus tu Singkil-Barus di topi pastima ni Sumatra. Molo songon i do tutu, ise ma na mian di humaliang ni Tao Toba? Molo adong otik pe hasintongan di tarombo ni Batak Toba i, ba tar di taon 1500-an ma nasida mulai mian disi, tingki ojak dope harajaon ni Batak naginonggoman ni Raja Tomyam manang Timur Raya.\nMangihuthon hatorangan na di ginjang on, gabe tubu ma tutu sungkun-sungun bolon saonari, ise ma na mian donok ni Tao Toba i, jala boasa nasida torus margoar Halak Batak sahat tu sadarion, hape Harajaon Batak nangkin ndang adong be? Nda tung angka nigonggoman ni Raja Tomyam (Timur Raya) nasida, manang angka pangulima na so olo mengihut gabe Islam? Manang naung jumolo do nasida maringan di humaliang ni Tao Toba ipe asa gabe Islam Harajaon Batak, jala alani i las digotap ma parsaoran nasida dohot Harajaon Batak i?\nAngka tar songon on ma sungkun-sungkun na ingkon jumolo alusan, ipe asa tolap hita mengoris-oris mata ni mual tu julu. Torang ma tutu olohonon na so sungkup dope angka hatorangan ni sejarah laho mangalusi sungkun-sungkun na songon on. Alai nang pe songon i, dohot hatorangan na adong on, torang ma tutu saonari taantusi piga-piga parkaro.\nParjolo, nunga olo ra ndang botul be pangantusionta na saleleng on bahasa Toba ma asal-mula parserahan ni Halak Batak saluhut. Na sumintong ra ima, martektuk-tektuk do ra rombongan ni Halak Batak na maporus sian jonokhon ni Tamiang di tingki mangalului inganan na imbaru nasida di humaliang ni Tao Toba, jadi ndang marasal sian Sianjur Mula-mula saluhut ianggo Batak. Ra, rombongan na mamillit donokhon ni Tao Toba gabe digoari ma Halak Toba, songon i ma Simalungun, Pakpak, Karo, Silindung, Pardembanan, Sipirok, Angkola, Mandailing, dln. Tontu sampur jala marsitopotan dope ra nasida molo tarbahen, jala marhite i gabe tarpiaro nasida ma ra angka adat nang marga habatahon nahinan songon nabinoan nasida sian luat asal. Alai, dung lam leleng, ala maol ni pardalanan, gabe ummura nama ra piga-piga rombongan margaul dohot angka halak Batak na gabe Islam di topi-topi ni laut i dohot angka halak sileban. Leleng lam leleng dung songon i, gabe lam asing nama ra paradaton dohot panghataion nasida.\nPaduahon, molo sinigat sian turiturian dohot tarombo i, jalo sian Debata do ro ninna ianggo Si Raja Batak marhitehon Si Boru Deak Parujar. Lapatan ni on ima, ndang diakui nasida be asal nasida sian luat ginonggoman ni Raja Timur Raya. Gotap ma tutu partalian nasida, “bogas ni patna na sora degeon, timus ni apina na sora idaon.” Antong molo songon i, angka halak na ngilngil do huroha anggo angka Batak na “imbaru” i, angka na barani manuntun lomo ni rohana. Situntun lomo ni roha ma tutu anggo nasida, sijalahi papaga na lomak. Ndang si jalo na masa sambing ra nasida, na malo padomu diri. Angka jolma si lului dalan na imbaru do ra nasida jala sitotas nambur, na malo jala na bisuk mangadopi hagogotan.\nAsa lam torang hilalaon tibas na mardua on, tar pinatudos ma jolo satongkin Halak Batak “naimbaru” on tu Halak Australia si Bontar Mata (white Australians). Pinatudos i, ala tar bahat do na sarupa di sejarah ni nasida. Rap angka halak na bali do nasida (Batak pabali diri, Australia Putih dipabali). Rap mamutus partalian do nasida sian tano asal. Batak mangasahon dolok dohot rura, Australia Putih mangasahon laut, dolok, dohot rura.\nHalak Australia (putih) tarpaojak ma di 26 Januari 1788. Di ari i, dipatuat ma di topi tao di holbung ni Botany Bay (New South Wales), Australia, 548 baoa dohot 188 borua. Ima Halak Australia parjolo, saluhut nasida na dipabali do sian Inggris/Irlandia songon halak hurungan (convicts). Mansai ambal do antong nasida on sian parranto Eropa parjolo tu Amerika, na bahatan angka na pantun jala parugamo (pilgrims).\nManghorhon do tutu sejarah nasida i tu partondion ni Halak Australia sahat tu sadari on.\nSongon sinurat ni sahalak Australia (Rob Goodfellow, Australia in Ten Easy Steps), tung mansai asing do Halak Australia sian bahatan halak di portibi on. Molo bahatan halak mamestahon ari hamonangan, ari hasangapon, dohot hinajogi ni angka ulubalang, Halak Australia mamestahon ari na sabalikna, ari hataluan. Di ari 26 Januari i, minum tuak tangkasan (grog) ma tutu angka Halak Australia huhut manjou-jouhon goar ni Ned Kelly, sahalak Australia parjolo sian Irlandia, sahalak parmise na satonga senu, marpahean kaleng na hirtaon jala mamodili halak laho paojakhon Republik Victoria.\nDi ari 27 April, mabuk-mabuhan do Halak Australia huhut marungkor modom sahat tu tonga ari laho mamestahon hinatalu ni sordadu nasida di parporangan Gallipoli.\nJempek hata dohonon, partondion ni Halak Australia, “Aussie Battler”, ima haporseaon nasida bahasa ngilngil mula ulaon ido na ummarga jala na sumangap sian na marhasil mula ulaon. Mencoba jauh lebih berharga daripada berhasil. “Trying” is afforded more support and sympathy than “succeeding”. Halak na “gagal” jala gabe “gale” ala ni na torus marjuang mangalo na gogo, ido jolma na sangap jala na marsahala, ndang raja, manang na monang, manang na mora. To struggle establishes a “Battler’s” credentials. To fail heroically proves it.\nPatoluhon, molo botul do Halak Batak (Toba) na mian di humaliang ni Tao Toba i na jolo, ima angka halak na manadinghon Harajaon Batak nigonggoman ni Raja Tomyam, holan naeng patorushon dohot padimun-dimun “habatahon” nasida, tontu sude i tarida do ra di partondion, uhum, dohot adat hasomalan nasida. Antong tar songon dia ma ulaning partondion nasida i?\nParhatian si bola timbang, parninggala si bola tali. Songon naung sinunggulan di ginjang, nunga sungkup bahat anggo pangarimangion ni sarjana taringot tu adat, uhum, dohot partondion ni Halak Batak (Toba). Alai nang pe songon i, ndang adong dope sian nasida na mangujihon i tu mula mian ni Halak Batak di humaliang ni Tao Toba. Saonari, dung tabaranihon mangado rumang ni mula mian i, ra ndang maol be padomuonta i tu angka naung taboto taringot adat, uhum, dohot partondion ni Halak Batak (Toba).\nMolo tinimbang sian goar “Batak” nahinonghop nasida, gabe mura do adoon bahasa nadipiaro nasida do anggo adat, uhum, dohot partondion na pinungka ni ompu nasida tagan so gabe Islam dope harajaon Tomyam. Songon naung nirimangan ni na malo, Dalihan Na Tolu, Tondi-Sahala, dohot Debata Na Tolu, tar i ma ra anggo rimpunan ni adat, uhum, dohot haporseaon manang partondion nasida i.\nTaado ma satongkin panghilalaan ni halak na manuntun lomo dohot manjalahi papaga na lomak, na maninggalhon hinabeteng ni raja nasida, songon naniahap ni Halak Batak. Tontu ndang olo be nasida mangunsande tu huaso ni raja na tinadinghon ni nasida i. Atik adong sian nasida marhagiot gabe raja, tontu tagamonna do na ingkon aloon ni donganna na maporus i do hagiot i. Tontu ndang olo be nasida marbernit songon tingki ni Raja Tomyam. Alai beha ma nasida boi mangolu rap molo ndang adong na mangarajai? Alusna, molo ndang adong raja, ba ingkon adong ma patik namangatur asa tarbahen mangolu songon sada rombongan, sada masyarakat, sada bangso. Beha ma boi adong patik alai ndang adong sada raja na sangap, na marsahala, na marhuaso?\nSungkun-sungkun na borat on dialusi Halak Batak “na imbaru” i ma tutu. Alusna, ingkon adong do patik na uli na sora mose, songon prinsip moral bersama. Tarida do i tangkas di tonggo-tonggo ni Parbaringin, ima naginoar songon patik. Didok: Parhatian si bola timbang, parninggala si bola tali; pamuro so marumbalang, parmahan so marbotahi.\nIa nidok ni tonggo-tonggo huhut na gabe patik on, ingkon boi ma nian ganup halak Batak songon hatian na sora teleng, na satimbang. Ingkon boi tigor roha nasida songon ninggala na mamola tali. Ingkon boi dimpos eme sian amporik di juma agia pe ndang marumbalang, jala dimpos dorbia di jampalan agia pe ndang marbotahi. Lapatanna, dippos ngolu ndang ala ni huaso harajaon (umbalang, botahi), alai ala ni patik (sahala) sambing. Jadi tondi (sahala ima hagogoon ni tondi na tarida) hangoluon ni Batak ima Adil, Tigor, dohot Elek. Sian partondion nasongon ima mullop angka sahala, ima hagogoon dohot huaso laho manjalahi parngoluon na dumenggan di ganup-ganup bidang.\nPatik on, tondi on, mansai tangkas tarida do di Dalihan Na Tolu. Adil (manat) maradophon dongan tubu, tigor (somba) maradophon hula-hula, jala elek maradophon gelleng. Ala ndang adong be sahalak na gabe raja, na sangap, na marsahala, torus manorus, ingkon sude nama ris gabe na sangap dohot na marsahala. Asa boi songon i, pambahenan nama andosan ni sangap dohot sahala i, ndang be nasib, ndang be tohonan (goar, arta, jabatan, pangkat). Asa tarida angka i di hangoluon siapari, tubu ma aturan adat Dalihan Na Tolu, ima na marganti-ganti ganup Halak Batak gabe dongan tubu, hulahula, manang gelleng, asa marganti-ganti jala ris dapotan sahala. Ido ra alana umbahen tubu umpasa, sisoli-soli do adat, siadapari gogo. Jadi, prinsip Dalihat Na Tolu ima “marganti”, ndang “lean ahu asa hulean ho” (quid pro quo) songon na somal taantusi nuaeng on.\nNda tung mansai uli jala bagas situtu do partondion, uhum, dohot adat ni Batak molo songon i? Molo songon na maol ditangkup hita hinauli dohot hinabagas na i, patudos hita ma i satongkin dohot rimpunan partondion ni Jawa, misalna. Didok umpasa ni Jawa, ngluruk tanpa bala, ngalahake tanpa ngasorake (mamorang so marporangan, manaluhon so paleahon). Aut sura dibege Halak Batak na jolo i, ra dohonon nasida ma, “bah, dumenggan do unang mamorangi, agia pe so marporangan; dumenggan do unang manaluhon, agia pe ndang paleahon”.\nLebih baik jangan menyerang kendati tanpa bala tentara; lebih baik jangan mengalahkan, kendati tanpa menghina.\nSun uli partondion i gabe ndang tarulahon di hangoluon siapari? Ima da tutu, ninna godangan sian hita nuaeng. Alai sasintongna, ima partondion na mangolu di bagasan pambaenan ni sude Singamangaraja. Sahala harajaonna ojak nang pe ndang adong porangan, ndang adong naposona, jala ndang dipapungu balasting. Tingki loja Singamangaraja XII di harangan ni Dairi dilelei Bolanda, marulahulak didok, “ndang ala utang ni daompung, utang ni damang, manang utanghu sandiri, umbahen hutaon na bernit on, holan ala ni tondi dohot sahala sian Mulajadi Na Bolon i do.” (Jaha buku sinurat ni Amanta Prof Dr WB Sidjabat, Ahu Si Singamangaraja, Penerbit Sinar Harapan, 1983).\nRo huaso asing: mali tondi? Partondion songon na pinatorang di ginjang i, lam maruba ma ra angka i dung lam leleng, tarlobi dung masuk angha huaso ni halak sileban. Sian taon 1500-an tu 1820-an, tagan so masuk dope huaso ni bangso Eropa manjama Halak Batak, boi dohonon ndang bahat na boi taboto taringot parngoluon nasida.\nAlai nang pe songon i adong do barita sian zendeling Inggris, ima R. Burton dohot N. Ward, taon 1824, na sahat tu Rura Silindung. Barita i disurathon di “Report of a Journey into the Batak Country in the Interior of Sumatra in the year 1824″ di bagasan buku, Transactions of the Royal Asiatic Society, I, 1827. Barita nasida i mandok: mansai bahat do pangisi ni rura i, jala niida lehet do parngoluon nasida. Ndang hurang sian 5.000 halak manomu-nomu nasida, sude marpangalaho na lambok jala tota (with kindness and respect).\nNiarumas tutu sian hatorangan on, boi do denggan jala maduma ngolu ni Halak Batak di humaliang ni Tao Toba i, agia pe ndang adong sada raja na marsangap dohot na marhuaso manggonggomi dohot maninga (nearly stateless) nasida. On diolohon angka sarjana na mamareso Batak do, songon na nidok ni Lance Castles di bagasan disertasi nasida, “The Political Life of a Sumatran Residency: Tapanuli, 1915-1940″. Disertasi on disurat taon 1972, na mamareso panghorhon ni panjajahan tu parngoluon ni Halak Batak.\nHaru pe songon i, ngolu na maduma alai ndang adong sada harajaon na manggonggomi dohot maninga, sanga do huroha manghorhon teal dohot ginjang ni roha tu Halak Batak. Gabe dirimpu ganup Halak Batak ma raja diri nasida. Gabe ndang ditanda nasida be ragam-ragam ni huaso na adong di portibi on. Dirimpu nasida ma langit ni Batak i langit na tumimbo, ai so adong tudos-tudos, ndang songon naniahap ni Halak Aceh, manang Melayu, manang Minangkabau.\nSasude angka partondion na jeges nangkin, sursar ma ra ndang sadia leleng dung haroro ni R. Burton dohot N. Ward. Marmula ma i tingki porangan ni Padri mamuhar Mandailing, tar hira 1824. Raja Gadombang sian Mandaliling Godang mangido tolong tu Bolanda mangalo Padri. Masa ma porang saleleng 1830-an. Ditaluhon Bolanda ma Padri di Padang Bolak (Tuanku Tambuse) taon 1838. Sian tingki i gabe lam hot ma huaso ni Bolanda di Tano Batak (1843).\nNiarumas, migor songon na mali tondi ma huroha Halak Batak mangadopi angka na masa i. Naung gabe raja par langit natumimbo songon i leleng, gabe si talu-talu nasida. Alai, ndang tarjalo Halak Batak na di daksina i huroha gabe si talu-talu. Antong beha nama akal asa unang si talu-talu? Alusna ima ra na gabe jea bolon parjolo na manoro tondi ni Halak Batak. Didok nasida ma ra, ba pinadomu ma diri da dohot angka na monang. Alani i gabe rap ma nasida dohot pamuhar i mamorangi sisolhot nasida angka Halak Batak na di utara, sahat tu Bakkara, ro di na mamunu Singamangaraja X.\nNdang holan i tahe. Bahat sian Batak daksina i lam maila gabe Batak, tarlumobi ma i na sian Mandailing. Didok nasida ma pinompar ni Iskandar Zulkarnaen do nasida, ndang be Si Raja Batak. Adat pe ndang be dipahe, jala on ditolopi Bolanda do. Sahat ro di na mandapothon hamerdekaan, jotjot do tarjadi parbadaan dohot angka Batak na sian Angkola-Sipirok-Padang Bolak maralohon na sian Mandailing, songon parkaro di Sunge Mati di Medan on taon 1922. Halak Mandailing maminsang Halak Batak Angkola-Sipirok-Padang Bolak mananom na mate nasida di Sungai Mati, ala nunga asing ninna Mandailing sian nasida. Ndang Batak be ninna anggo na marasal sian Mandailing.\nDi Tano Batak utara pe, masuk ma Zending Barmen, Jerman, tar hira 1864, nasininga ni Nommensen. Di Huta Dame, di sada rura (rawa) di Silindung gabe Kristen ma piga-piga Halak Batak, alai bahatan dope ninna bohas ni parhatobanon. Diajari Nommensen ma nasida haiason (higiene), songon mangarobus aek (ai jalo minum aek mual na so pola dirobus do anggo Halak Batak na jolo), manantapi pahean (maradu martusa do pahean ni Halak Batak na jolo ai so hea ditantapi), manumpan kakus (ai bebas merdeka do najolo Halak Batak ianggo misang dohot miting). Ala ni i, sai hipas ma tutu ruas ni Nommensen tagan patumate ganup ari bahat halak di Silindung ala ni muntah-berak hinorhon bumi hangus ni Padri.\nMarnida i, longang ma tutu saluhut Halak Batak di Silindung, porsea ma nasida bahasa Debata na Sumurung, Debata na Tutu ma ianggo sinomba ni Nommensen. Gabe marsiadu ma antong raja-raja Silindung gabe Kristen, songon Raja Jakobus Lumban Tobing dohot Raja Pontas Lumban Tobing. Lam porsea ma nasida tutu bahasa sipeop sahala harajaon do angka zendeling i.\nSongon i balga tutu haporseaon na songon on di godangan Halak Batak Kristen, asa gabe lam dao ma tutu pangantusion nasida sian partondion nasida na parjolo i. Angka on torang do diahuhon sada anak ni Batak (Toba) sandiri, songon Andar Lumban Tobing (Das Ambt in der Batak-Kirche). Didok ibana, sahala ni zendeling i lam mansai bolon dung marborngin Gubernur Sumatra, Arriens, di jabu ni Nommensen, taon 1868 . Lam bahat ma na gabe Kristen, alai huroha sangsi do Nommensen tu pita ni hakristenon nasida i, asa gabe dipinsang ma mangulahon sakramen ni Batak, songon ari onan na opat, mamalu gondang, pesta bius, mangase taon, dohot angka adat na asing tahe.\nAngka naginoaran parpudion, ima natatanda songon sakramen ni Halak Batak. Marhite angka i do tolhas partondion dohot pangantusion ni sijolo-jolo tubu tu angka pinompar nasida. Dung dipinsang Halak Batak Kristen mangulahon i, songon Halak Batak Islam di daksina, tontu lam gale ma partondion ni ompu nasida molo pinatudos tu togu ni partondion nasida tagan maporus nasida sian Harajaan Batak naginonggoman ni Raja Tomyam tu humaliang ni Tao Toba tar hira 1500-an.\nJempek hata dohonon, di daksina nang di utara, Halak Batak gabe gamang marnida angka na baru masa, gariada tahe gabe mago angka haporseaon na pinungka ni parjolo. Ndang malobihu ra molo nidok, Halak Batak i pola mali tondi.\nLam mago ma tutu partondion na jeges i, dung lam bahat angka huaso portibi dipatandahon Bolanda tu Halak Batak. Sian taon 1890, dipaojak Bolanda ma afdeeling (kabupaten) na imbaru di Tano Batak utara. Naeng dipaojak muse ma huaso partoru di pamarentaan ni Bolanda, alai na gabe partimbo di huaso na tinanda ni Halak Batak dung maporus nasida sian Raja Tomyam. Ai tingki i, holan si pungka huta do raja na tumimbo ditanda Halak Batak na di humaliang ni Tao Toba. Jadi, ingkon raja huta i ma nian na gabe raja na imbaru di toru ni Bolanda molo mangihuthon partording ni huaso Batak. Alai, songon i bahat raja huta ninna, pola 8.000 godangna, songon na niondolhon ni Lance Castles mangihuthon barita ni Residen Tapanuli, V.E. Korn (1938).\nMolo songon i bahatna, tontu ndang tarsinga Bolanda be antong saluhutna i. Ima alana, tarpaksa ma Bolanda papungu piga-piga huta gabe sada hundulan, jala angka raja huta di hundulan ima mamillit sada sian nasida gabe Raja Ihutan. Ndang sadia leleng dunghon i, punguan ni huta na margoar hundulan i diuba ma gabe hampung dohot negeri. Huasa disi pe diganti ma gabe hapala hampung manang hapala negeri.\nHinorhon ni i, porang ma tutu angka raja huta, ai sasude do hisapan gabe raja. Asa tung moru nian saotik guntur ni angka na gulut di raja Ihutan i, ro ma Bolanda, dibahen ma gabe raja pandua angka raja huta na gumogo marsoara dohot na ngumilngil mangalo. Alai nang pe songon i, tong nama ndang adong be dame di Tano Batak, ala torus do marguluti angka raja huta i sahat tu pinompar nasida. Dohot i lam gale ma partondion ni Dalihan Na Tolu.\nMirdong Bolanda manangani parkaro na songon i. Dung i dipaojak ma muse tohonan na ummetmet, songon hapala rodi. Marsiadu muse do Halak Batak mangido gabe hapala rodi. Pangurus ni gareja pe ndang olo hatinggalan. Dipangido nasida ma asa gabe tohonan pamarentaan hasintuaon i. Dioloi Bolanda.\nAla ni angka parkaro na songon i, gabe malo ma ninna Halak Batak (Toba) manggorahon, ada haberatan, songon mura ni na marhosa nasida. Marpurun-purun ma ninna surat rekkes (rekwest di hata Bolanda), pola ninna songon timbo ni dolok-dolok ala ni bahatna. Mangihuthon barita ni Korn taon 1938, songon nanikutip ni Castles, tingki naeng paojak kepala negeri Pohan Hasundutan, masuk ma ninna 450 halaman surat rekes sian dewan adat, dohot piga-piga meter ganjang ni tarombo laho mampartahanhon calon nasida. Di Panggabean-Sitompul, ingkon diurus 71 calon kepala negeri, 57 rekes pangidoan, 10 meter tarombo, dohot 128 halaman catatan, martimbun di kantor gupernemen di Tarutung. Di Toba taon 1917, luat na sun rundut mangihuthon kontrolir Scheffer, saotikna ma ninna 60 rekes sabulan, jala adong dope 745 parkaro na so diputus. Ganup ari Jumat dilean kontrolir do ninna tingkina laho mambege pangaluan, alai holan saotik do na dapat ditangani.\nNdang pola longang be iba molo Bolanda mandok, sahit naumporsa di Halak Batak ima sahit gatal parkaro (perkaraziekte), gila sangap manang gila hormat (eigenwaan), jala mauas harajaon (haradjaonzucht). Alai apala na mansai borat, ima bahasa sasudena i ninna ala ni partondion ni Halak Batak namarandoshon sahala, asa tubu ma ninna Sahala Harajaon, Sahala Hasangapon, Sahala Hamoraon. Gabe dosa ma sahala di Halak Batak mangihuthon pangantusion ni Bolanda dohot angka sarjana sian Barat muse.\nJadi, lobi-hurang 100 taon panjajahan marhasil ma tutu manegai saluhut angka na denggan di partondion ni Halak Batak. Pola sanga sarjana ni asing, songon Lance Castles palobihu mangarimpu bahasa sude na denggan niula ni Batak ndang situtu i tubu sian tondi na pir, alai sian uas tu sahala hasangapon dohot sahala harajaon do. Ido ninna ibana singkan mabarbar ni sasude namasa di halak Batak rasi rasa sadari on. Gabe ro Vergouwen mandok, agia di angka parkaro na metmet pe, tong do halak Batak margulut ninna, ima asa didok “gulut di imput”.\nAlai molo tigor iba maningkori partondion i tu julu, tarida ma tutu na so songon i sasintongna tingki di mulana paojak inganan Halak Batak di humaliang ni Tao Toba. Anggo sasintongna, manang ise na barani songon angka ompunta na parjolo, munsat tu humaliang ni Tao Toba, maninggalhon harajaan dohot hasangapon ni bangsona di jae ni Aek Sitamiang an, tontu ingkon do malo jala bisuk (cerdas dan kreatif) nasida pasaehon angka gora nasida.\nManotas dalan tu Abad XXI, Jadi taulahi ma mangandoshon: di mula na, boi dohonon, sintuntun lomo ni roha do anggo angka ompunta parjolo, na manadinghon hajogion ni Harajaon Batak di topi ni Selat Malaka, na mamungka parngoluon di humaliang Tao Toba. Sijalahi papaga na lomak do nasida, ndang ripe si jalo na masa, ndang na malo padomu diri tu na majemur. Angka jolma si lului dalan na imbaru do nasida jala sitotas nambur, na malo jala na bisuk (kreatif) mangadopi hagogotan.\nAlai, di bagasan pardalanion ni sejarah, mago ma angka tibas ondeng, jala lupa ma pinompar ni Batak i tu partondion ni ompuna, ala sai songon na mali tondi nama nasida nuaeng on. Sai digulut nasida ma angka imput, songon pangulahonon ni adat i, songon angka sahala harajaon, sahala hasangapon, dohot sahala hamoraon (jabatan, pangkat, nama, harta)\nAha ma lapatan ni i? Gabe sala ma hape dapotan jabatan, pangkat, nama, harta? Ndang sala, alai gabe balik angka na denggan i di partondion ni Halak Batak (Toba) dung masuk huaso ni panjajah. Dung penjajahan i, molo di halak Batak, gabe Islam manang Kristen jotjotan do ndang ala ni na porsea manang na laho mangalului partondion na imbaru, alai laho mangain sahala harajaon, sahala hasangapon, dohot sahala hamoraon do. Molo masuk sikola halak Batak jotjotan do ndang ala ni na mauas parbinotoan, alai ala naeng mangain sahala harajaon, sahala hasangapon, dohot sahala hamoraon do. Gabe pegawai negeri halak Batak jotjotan ndang ala ni naeng paojakhon paningaon na lehet, alai ala naeng mangain sahala harajaon, sahala hasangapon, dohot sahala hamoraon do.\nDos ma rumang ni halak Batak nuaeng on songon petenis na mauas situtu tu gelar juara, asa tingki martanding ibana sai tu scoreboard matana. Beha ma boi monang petenis na songon i, agia pe mauas situtu ibana gabe juara? Ingkon gabe sitalu-talu do upa ni jolma na songon i ro di saleleng ni leleng na.\nAntong molo songon i, beha nama hita, tu dia ma tondongonta, tarlobi angka pinomparta, pinompar ni Halak Batak tu joloan on?\nMolo tinimbang do partondion songon napinatorang ondeng, sai hira holan sada nama alusna. Ala nunga saep hita gabe sitotas nambur, ingkon nama hita torus gabe sitotas nambur tu joloan on. Adong tolu tibas na ingkon torus padimun-dimunon ni halak si totas nambur asa bolas mangolu jeges. Parjolo, ditopot be gume na. Gume ima talenta. Jadi dikembangkan bakat pribadi gabe kemampuan na tutu. Unang diula sada ulaon hape asing tinembakna, songon gabe kepala hampung holan asa marhuaso, songon marsingkola holan asa mamora, manang songon gabe ulama manang pandita asa sangap. Kasarna, molo na bandit do bakatmu, gabe bandit tangkasan ma ho. Paduahon, unang mabiar manjalo na ro, agia pe hansit, agia pe borat. Unang mabiar, lapatanna ingkon maretong denggan (calculated risk). Ndang adong parkaro na so sondot, alai tutu ingkon karejo karas do hita mangantusi parkaro i, dohot mangalului dalan pasaehonsa.\nPatoluhon, marbahul-bahul na bolon alias berjiwa terbuka, berbelas kasih. Holan halak na tarbuka do na tolap kreatif, tabiat pokok ni si totas nambur. Marugamo pe tarbuka, margaul pe tarbuka, marpikir pe tarbuka.\nBeha ma bahenon manuan dohot pabalga angka on di diri ni pinomparta?\nParjolo, tapabenget ma mangaranapi saluhut partondion ni angka ompunta. Lapatan ni i, ingkon karejo karas hita mambuka sejarah ni Batak.\nPaduahon, unok ni partondionta, ima Patik Naopat: Parhatian si bola timbang, parninggala si bola tali; pamuro so marumbalang, parmahan so marbotahi. Unok ni uhum dohot adatta ima Dalihan Na Tolu: somba marhula-hula, manat mardongan tubu, elek marboru. Patik Naopat on dohot Dalihan Na Tolu on do na so boi morot, na so boi muba, molo naeng denggan mangolu ni Halak Batak, ai nunga i gabe dasor ni parngoluonta ratusan taon na salpu. Angka naasing i, holan sibuk dohot bunga-bunga do i, na tau muba na tau mumpat. Alani i, ringgas, malo, jala bisuk (kreatif) ma hita padomuhon i tu angka na masa nuaeng dohot na naeng ro.\nPatoluhon, saluhut portibi on nama jampalan na bidang dohot papaga na lomak di hita. Tatadinghon ma bugang dohot baro na hinorhon ni panjajahan. Tajalahi ma saluhut angka na patut di hangoluon nanaeng ro, songon pamingkirion, parbinotoan, habisuhon, dohot ugari (teknologi). Ingkon gabe na jeges do hita di ganup-ganup bidang na tapillit di ngolunta, ndang gabe na marsada (nomor wahid), alai gabe na jeges di bidang naung tapillit. Kasarna, niulahan sahali nari, molo tung gabe bandit pe, ba bandit tangkasan ma ho, na malo jala na bisuk!\nBotima jolo sahalian. Horas tondi madingin, pir tondi matogu (Jakarta 30 September 1997).\nTags: ADAT BATAK\nBy nBASIS [Pengembangan Basis Sosial Inisiatif & Swadaya] in ARTIKEL on December 19, 2013 .\n← KONGRES KEBANGSAAN\tSIAPA SEBENARNYA JOKOWI ITU →


Kampanye na Massai Denggan di Laplandia\nJAHA DI BAGASAN BAHASA Afrikans Albania Amhara Arab Armenia Azerbaijani Basque Batak (Toba) Bislama Bolanda Cheska Chichewa Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Denmark Farsi Fiji Fon Galicia Georgia Heber Indonesia Inggris Isoko Italia Jawa Jepang Jerman Katalan Kinyarwanda Kirghiz Korea Kreol Haiti Kroasia Lingala Lituavi Magyar Malayalam Melayu Myanmar Ndebele (Zimbabwe) Norwegia Polski Portugis Portugis (Portugal) Prancis Rumania Rundi Rusia Sepedi Serbia Serbia (Romawi) Shona Slovak Sloven Spanyol Suomi Swahili Swedia Tahiti Tarascan Telugu Thai Turki Ukraina Valencia Vietnam Yoruba Yunani\nAdong sada suku goarna suku Saami. Nasida tading di negara Finlandia, Norwegia, dohot Swedia. Suku Saami on adong do hasomalan dohot bahasa ni nasida sandiri. Jala baru-baru on, adong dua ulaon na dibahen Sitindangi Ni Jahowa lao pasahatton barita na uli sian Bibel tu halak Saami.\nNa parjolo, di musim gugur taon 2015, dibahen Sitindangi ma akka sijahaon dohot video na marbahasa Saami. * Na paduahon, adong dua kampanye na dibahen Sitindangi Ni Jahowa, i ma di taon 2016 dohot 2017. Tikki kampanye on, lao do akka Sitindangi tu Laplandia. Dao do Laplandia on jala gok do disi rusa kutub. Dipasahat nasida ma disi akka sijahaon dohot video naung diterjemahon i tu halak Saami.\n“Massai rikkot do tu akka halak disi”\nTikki kampanye bulan Mei taon 2017, adong lobi sian 200 Sitindangi di Finlandia, Norwegia, dohot Swedia na dohot tikki i. Marbarita ma nasida tu akka huta na adong di luat Laplandia. Marribu kilometer do bolak ni Laplandia on. Piga-piga Sitindangi adong na mamparsiajari piga-piga hata na dipakke halak Saami asa lomo roha ni halak Saami tikki pajumpang. Adong sahalak bawa na dohot mangurupi di huta Karigasniemi, goarna si Denis. Didok ibana, “Las do roha ni akka parhuta i, ala dicoba hami mamakke bahasa ni nasida. Gabe diboto nasida ma na lomo do rohanami pajuppang dohot nasida.”\nLomo do roha ni akka halak Saami mangida akka toppaan. Jadi, las hian do roha ni nasida tikki mambege janji ni Debata taringot paradeiso di tano on. (Psalmen 37:11) Umpamana, adong sahalak borua disi na marsiajar Bibel mamakke bukku Barita na Uli sian Debata! Diparsiajari ibana ma taringot sakkap ni Debata tu jolma. Gabe sukkun-sukkun do rohana, alana saleleng on dang hea dipaboa pandita tu ibana taringot paradeiso.\nGodang do halak disi na las rohana ala ro Sitindangi Ni Jahowa. Adong sahalak nampunasa toko na mamparrohahon dua Sitindangi, jala dipuji ibana do nasida. Didok ibana, ulaon na dibahen nasida on “massai rikkot do tu akka halak disi”. Dung i, ditogihon ma nasida tu tokona asa dibuat nasida akka sipanganon. Jala didok ibana tu nasida dang pola digarar i.\nSaleleng kampanye i, adong 180 video naung ditonton halak Saami jala adong 500 sijahaon naung dijalo nasida. Godang do sian nasida na mangido sude sijahaon naung diterjemahon tu bahasa Saami. Jala, adong 14 halak Saami nungnga mulai marsiajar Bibel dohot Sitindangi Ni Jahowa.\n“Malo do na menerjemahon on”\nLas do roha ni halak Saami tikki manjaha sijahaon sian Sitindangi Ni Jahowa. Alana, massai denggan do terjemahanna. Adong sahalak guru SD jala karejo di kantor pamaretta, goarna si Nilla Tapiola. Didok ibana, “Massai denggan do terjemahan ni sijahaonmuna on. Tabo do jahaon jala mura do attusan bahasana.” Adong sahalak bawa na tading di Finlandia Utara. Didok ibana, “Malo do na menerjemahon on.”\nDi Karigasniemi, i ma perbatasan ni Finlandia dohot Norwegia, marbarita do akka Sitindangi tu sahalak guru bahasa Saami. Diulas nasida ma parsiajaran na parjolo sian bukku Barita na Uli sian Debata! Lomo do roha ni guru i tu bukku i ala denggan terjemahanna. Jadi, didok ibana ma tu Sitindangi naeng pakkeonna ma bukku i di sikkola lao mangajari akka muridna taringot bahasa Saami.\nNungnga godang video, risalah, dohot bukku na diterjemahon tu bahasa Saami. Mulai tanggal 29 Februari 2016, nungnga rade situs jw.org di bahasa Saami. Jala ganup bulan lobi sian 400 hali situs on dikunjungi halak Saami. Jala adong 350 sijahaon elektronik, rekaman, dohot video na didownload.\nDang holan halak Saami na mandapot laba sian kampanye on, alai akka Sitindangi na mangulahon kampanye i pe dapotan laba do sian kampanye on. Adong dua halak goarna si Henrick dohot si Hilja-Maria na lao tu huta Utsjoki. Didok nasida, “Gabe diattusi halak Saami do godang laba na boi didapot nasida sian Bibel.” Adong muse na dohot tu huta Utsjoki, i ma si Lauri dohot si Inga. Didok nasida, “Alani kampanye on gabe diingot hami ma dang dipaimbar-imbar Debata akka halak. Las do rohanami patuduhon holong ni Debata tu akka halak na tading di inganan na dao.”\n^ par. 3 Adong do piga-piga bahasa Saami (manang adong na mandok Sami). Didok do di Encyclopædia Britannica, “Bahasa na jotjot dipakke nasida i ma bahasa Sami Utara. Adong lobi sian 60 porsen halak na disi na mamakke bahasa i.” Alani i ma, diterjemahon Sitindangi Ni Jahowa do akka sijahaon tu bahasa Saami Utara. Jadi, hata “Saami” na didok di artikel on i ma bahasa Saami na jotjot dipakke nasida.\nSongon Dia do Buku Sitindangi Ni Jahowa Disurat dohot Disalin?\nHami mambahen buku dibagasan hirahira 750 bahasa. Boasa hami mangalehon nasa gogo nami sahat tu sisongon on?\nBagihon Bagihon Kampanye na Massai Denggan di Laplandia\nMarbarita tu Halak Sinti dohot Halak Roma na di Jerman\nVideo di Marratus Bahasa


HUTAGALUNG HAREAN 16: Parpadanan Raja Marbun dohot Raja Sipoholon Jangan minta kepada Tuhan apa yang menurut Anda baik, tetapi mintalah kepada-Nya apa yang menurut Dia baik bagi Anda.\nParpadanan Raja Marbun dohot Raja Sipoholon\nDi tingki harajaon ni Sisingamangaraja XI (R.O.Sohahuaon) di Bakkara, masa do hagunturon/ porang di Rura Silindung. Marporang do pomparan ni ompunta Toga Sipoholon dohot pomparan ni ompunta Guru Mangaloksa (Siopat Pusoran). Ala torop ni Siopat Pusoran, godangma tartaban huta di daerah ni Sipoholon. Terjadi ma pengungsian besar-besaran, ala nungga tung paet panghorhon ni porang i.\nTung mansai torop do mangungsi angka ina, dakdanak dohot angka natua-tua na so boi dohot marporang. Borhat ma tu Hutaraja tu huta ni haha ni partubu nasida Toga Sipoholon. Dibagasan hangaluton pangungsian on terjadi ma godang parungkilon di tonga-tonga ni keluarga Sibagariang maradophon keluarga-keluarga ni Hutauruk, Simanungkalit dohot Situmeang. Alana panjaloon (penyambutan) tu angka pengungsi na ro dang apala adong perhatian manang pangurupion. (I ma mangihuthon boa-boa ni na tolu marga, alai mangihuthon pandok ni Sibagariang denggan do panjaloan nasida).\nAla naung tu sobuna do porang di Silindung, ro do perutusan-perutusan ni Hutauruk, Simanungkalit dohot Situmeang tu Sibagariang mangido asa dipaboa barita ni porang on tu haha doli Toga Marbun di Bakkara, mangido pangurupion. Huroa dang dipatolhas Sibagariang barita on tu si Toga Marbun, ala adong lomos ni rohana dihurang ni parbalanjoan dohot inganan parbornginan (pemondokan). Alana molo ro Toga Marbun sian Toba dohot sian Humbang ba ndang na habalanjoan be i tu porang. Songoni ma pandok ni marga na tolu i. Hape ianggo pandok ni Sibagariang ditongos do barita i tu Bakkara, alai ala dipupusi panamun huroha laos so mulak dope tu tu Hutaraja.\nDi sada tingki, ala nunga songon i bernit ni na masa, parhutaon nunga godang naung ditaban musu, jala hauma pe nunga dibuat partaban, dorbia pe diolat jala ditaban, borhat ma marpuri-puri mago parutusan ni Hutauruk, Simanungkalit dohot Situmeang tu Bakkara, jala dipahetar ma barita i sude tu Toga Marbun. Tarsonggot do Toga Marbun alana ndang adong boa-boa na adong porang di Silindung, jala ndang adong parutusan sian anggi doli Sibagariang tu Bakkara manang tu Humbang paboahon na marporang pomparan ni Siopat Pusoran tu Toga Sipoholon.\nJadi dung tarboto songon i, marsogotna i mardalan ma boa-boa tu sude pomparan ni Toga Marbun na adong di Humbang dohot Samosir, asa marlolo mangarapothon dos ni roha mangadopi na masa di Silindung. Dibagasan partingkian saminggu nunga marluhut/marpungu angka na ro, jala dung dipatedak persoalan na masa di Silindung, diputushon ma naingkon sude do pomparan ni Toga Marbun manahop musu “Na pajolo gogo papudi uhum” na di Silindung.\nJadi borhat ma margelombang-gelombang parbayo sian Toga Marbun, mantat sinjata dohot parbalanjoan. Jala andorang so i, nunga diatur hian manang songon dia partording ni ulu porang dohot pangulu balang lao mangadopi musu. Rombongan parjolo, dung tolu ari nunga sahat tu Hutaraja, songoni ma muse marturut-turut rombongan paduahon, patoluhon, paopathon dohot palimahon.\nDung pajumpang rombongan parjolo di Hutaraja dohot pomparan ni Ompunta Sibagariang, dapot gombaran ma nasida, na adong parsalisian diantara ni Sibagariang dohot sebagian besar pomparan ni Hutauruk, Simanungkalit, Situmeang. Ia persoalanna ima: “Na hurang do perhatian ni Sibagariang mangaradoti pengungsi-pengungsi, jala ndang apala marsitutu mangalehon pangurupion laho marporang tu Silindung”.\nDibagasan tempo saminggu nunga marluhut sude pabayo porang na ro sian Toga Marbun, jala parsoalan ni na marhaha-maranggi di pomparan ni Ompunta Toga Sipoholon ndang pola dibahen nasida pertimbangan dope. Alana tu na mangadopi musu dope paretongan nasida.\nDung dua ari nai nunga mulai Toga Marbun masidopangan dohot musu. Jala dibagasan tempo lima ari, nunga tarhilala godang perubahan di lapangan porang. Dungi tarboto ma tu pomparan ni Siopat Pusoran, nunga ro pomparan ni Toga Marbun sian Humbang, Toba dohot Samosir. Godang ma angka parhutaan na direbut kembali, songoni muse angka inganan-inganan parpatilan ni musu nunga godang na madabu tu tangan nasida. Pinajempek ma sejarah on, mulak ma muse partanoon, parhutaan, nang saba-saba ni Sipoholon, jala musu pe mundur ma sahat ro di Pardangguran. Dison nama marsionjaran pomparan ni Siopat Pusoran dohot Toga Naipospos mardanggur dohot masiambalangan.\nTarboto ma tu Raja Sisingamangaraja barita na masa gora di Silindung. Ro ma Raja i dohot panuturina mambahen pardamean tu pomparan ni Toga Naipospos dohot pomparan ni Siopat Pusoran. Disntak ma tali parbalohan sian Utara tu Dangsina, jala didok ma i: “Andalu panghirean ni bonang, ndang adong na talu jala ndang adong na monang. Ingot hamu ma tu joloan on parbalohan muna on, jala dame ma hamu tu joloan on”. Dungi mulak ma Raja Sisingamangaraja tu Bakkara.\nMarluhut ma sude pomparan ni Toga Naipospos dung sai porang i. Diseat ma si gagat duhut jala dipalu ma dohot gondang bolon hamonangan. Dungi mulai ma mardalan marliat-liat parhataan di na marsuhu-suhu, jala dipahetar Hutauruk, Simanungkalit dohot Situmeang ma sude angka parsoalan dohot riga diantara nasida tu Sibagariang. Sian Toga Marbun ndang pola mangalehon pertimbangan mambahen uhum, holan pandohan (anjuran) asa marsianjuan nasida. Alai dipangido Toga Marbun asa di sada tingki di ari na uli, dipatupa partangiangan di pomparan ni Toga Naipospos, jala asa dihatahon anggi doli Sibagariang dibagasan huhuasi: “Gala-gala sitelluk, telluk mardagul-dagul, molo adong na sala, ba ro ma hami mangapul”.\nLaos diolohon Sibagariang ma di tingki i, dungi diolophon Toga Marbun ma hata i. Alai pihak na tolu marga ndang pola patuduhon las ni roha, nang pe naung dialusi Sibagarian hata i. Dung habis panghataion, pintor jong-jong ma Raja parhata sian Hutauruk, Simanungkalit dohot Situmeang pasahathon hata tu Toga Marbun, songon on ma pandok nasida:\nHaha doli nami Toga Marbun, huboto hami adat dohot uhum do i, kewajiban muna menuntut bela tu hami. Ala dohot huhuasi na gok, sai dipasu-pasu Tuhanta Ompunta Mulajadi Na Bolon ma hamu torop maribur ala ni sude pambahenan muna tu hami, dohot hangaluton mu maradophon hami. Mauas do hamu di toru ni sampuran, rapar do hamu dilambung ni ompon, ala nunga hubereng hami i saleleng na masa parporangan. Ngalian do hamu ndang boi mansisudu ala maranggi boru hamu dohot marparumaen tu angka paniaran nami. Mangan so minum do hamu ala so boi di adat dohot di uhum halak na maranggi-boru/ marparumaen mangalehon hasubanganna. Alai songon i pe tong do ndang adong pandelean di hamu, jala torus do hamu mandopang musu.\nPangidoan nami tu hamu, asa tasusun ma padan na masintendehan di na marhaha-maranggi, betak boha ro muse musu, alogo na so hapudian dohot udan na so hasaongan. Jadi unang ro haberniton dohot hatogangon/ hatelpangon, ba marhaha-maranggi ma hita songon si sada ina. Botima pangidoan nami, dibagasan huhuasi tu hamu asa:’Lumbanbatu ma tu Hutauruk, Banjarnahor ma tu Simanungkalit, Lumban gaol ma tu Situmeang’. Asa molo ro alogo na so hapudian dohot udan na so hasaongan, molo ro Toga Marbun tu Sipoholon sianggian ma hamu unang rapar ndang mangan, unang mauas ditoru ni sampuran, jala unang sundat mansisudu. Alai hot do ianggo partubunta. Ai martampuk do bulung marbona sangkalan. Ai marmata do suhut, marnampuna ugasan. Jadi marga-marga na masitendean i ma masiboan horongna tu joloan on, sai sada hasuhuton di angka ulaon adat. Botima pangidoan nami tu hamu. Jala ditonggohon Raja parhata (pengacara perutusan) i ma tu sumangot ni Ompu Toga Naipospos.\nRo ma alus ni Raja parhata Toga Marbun: “Ndang taralusi hami pangidoan muna i, ai mambahen parbolat-bolaton do i di pinompar ni Ompunta Toga Naipospos, alana Sibagariang songon na tarpinjil. Taringot tu na nidok muna molo masa angka parungkilon di hita, ro alogo na so hapudian, tarjalo hami do ianggo i, alana sintong do tung bernit jala dangol do parungkilon di tinki porang i, hu ae hami ai ndang boi hami mansisudu, rapar do hami nang pe adong sipanganon, mauas do hami ala ndang adong mangalehon tapian inumon siala maranggi-boru dohot marparumaen hami tu angka paniaran muna”.\nJadi ro ma alus ni na tolu marga i muse: “Nunga pola hualuhon hami dohot tonggo tu sumangot ni Ompunta Toga Naipospos, hupangido hami ma tu hamu asa lobi solhot hita na marhaha-maranggi, hape pasulononmu sisihol ni roha nami na hupasahat hami tu hamu, dohot partording na uli jala na sirsir, ba hamu ma na manimbangi”.\nDungi marsiade-adean ma Raja ni Toga Marbun sama nasida, dungi mangkuling ma Raja parhatana: “Anggi doli nami Hutauruk, Simanungkalit dohot Situmeang, pangidoan muna i hujalo hami mai dibagasan padan na marsitendehan”. Molo ro alogo na so hapudian, udan na so hasaongan, molo masa haduan tu hamu, gabe ro hami, ba sianggian ma hami, asa boi mansisudu, boi leanon mangan dohot minum. Alai martampuk bulung arbona sangkalan, marnata do suhut marnampuna ugasan. Hot do partording ni tarombonta anggi ni Toga Marbun do Toga Sipoholon, songon nidok ni umpama: “Hodong do pahu holi-holi sangkalia, Marbun do Sipoholon siala marsada ina” ima alus nami tu hamu taingot ma padan i.\nJadi nuaeng hupatolhas hami ma hata nami tu Sibagariang:\n1. Marbun sude, hot do dibagasan adat dohot uhum tu Sibagariang, ndang marsitendehan.\n2. Ndang boi marsialapan boru, si sada ulaon si sada lulu.\n3. Alai partangiangan na hupatandos hami tu hamu, hatop mai patupa hamu, asa tiur hita sude dibagasan dame pomparan ni ompunta Toga Naipospos. Unang adong parbolat-bolatan, sidok boti ma hami tu anggi doli Sibagariang.\nRo ma alus ni Sibagariang:\n1. Mauliate hudok hami tu hahadoli nami Toga Marbun, ima tutu ndang pola masitendehan hita, alana nunga diaturhon ompunta Toga Naipospos najolo partording ni angka ruhut-tuhut ni na marhaha-maranggi.\n2. Ndang jadi hita tutu marsialapan boru, jala molo tung sugari adong tarjadi, sipasirangon do i, tu aek pe ogaphonon, tu api pe tutungon.\n3. Taringot tu na niondoshonmu tu hami, asa pajongjong partangiangan di pomparan ni ompunta Toga Naipospos, patupaon nami ma i tibu, asa tiur sude angka partingkian na ro sahat tu angka pinomparta tu pudian ni ari on sogot-sogot ni isina.\nDialusi Toga Marbun ma Sibagariang: “Horas ma jala gabe”. Dungi dipaborhat na tolu marga i ma Toga Marbun dibagasan las ni roha mulak tu hutana, mabakbak do ilu-ilu siala madetus ate-atena di parborhat ni Toga Marbun mulak tu Humbang, Bakkara dohot Samosir. Sibagariang pe mulak ma tu hutana di Hutaraja.\nSongon i ma sejarah singkat ni partording ni namasitendehan dohot padan di Toga Marbun dohot Toga Sipoholon. Molo dung hea dibege hamu sejarah-sejarah berikutna, memang godang ma muse peristiwa-peristiwa penting di persoalan-persoalan ni partangiangan, alai ianggo pokok persoalan dimulana, ima peristiwa porang antara Siopat Pusoran dohot Toga Naipospos di nagalia.\nDiturihon : Letnan Kolonel Constant Marbun\nSinurathon ni : M.A. Marbun\nSumber: BUKU TAROMBO Dan Catatan Peristiwa-Peristiwa Bersejarah Dari Keturunan Ompu Saniangporhas Marbun Banjarnahor (Parbabidalu), M.A. Marbun, dengan tuntunan Christoffel Marbun, Letkol Purn.\nPosted by Ryan Eko Hutagalung waktu 22:58\nTor - Tor Batak dan Sejarahnya ... Batak of Good


RAPOT NI ANGKA PIDONG – TanoBatak\nRAPOT NI ANGKA PIDONG\nDari Ceritera Rakyat Batak\nBoi dohonon ianggo angka Ompunta parjolo tung nabisuk situtu do.\nParpoda do nasida jala siboto ruhut Si Pahot Paruhuman. Ragam do dalan dipatupa nasida manupehon ajar dohot poda na tur, sada sian i ima marhite angka turiturian. Diraksahon angka ompunta parjolo do rumang ni angka bangko dohot parrohaon ni angka jolma marhite sian angka jadi-jadian na asing tinompa ni Debata.\nPidong Patiaraja do raja ni sandok nasa pidong, didok sijolo-jolo tubu, dung i pidong Imbulubuntal do paidua.\nAsa ro ma sahali Amporik manopot pidong Patiaraja, didok ma hatana songon on: “Asi ma roham di ahu, ale rajanami, asa bahen ma ahu dohot raja Sitimbang uhum di rapot na di jolom”.\nDung i didok pidong Imbulubuntal ma mangalusi Amporik i : “ai aha do uhum na ture di ula ho, umbahen na hum roham ro tu jolonami mangido tohonan na sai balga?”\nAlus ni Amporik i : ”Olo da rajanami, paboaonku ma pangalahona. Ia saluhutna hami nanirajaanmi, ingkon marhudali tanganna do, asa adong dapotsa panganonna. Ba ianggo ahu rajanami, so sijalo sisip ahu nian manang si ula sihataon, ai sai jolma do mangula sipanganonhu. Manang boa pe bolak ni hauma ni halak, hauma ni namora pe manang na sangap, tung so jadi do i gotilonna, nda ingkon ahu jumolo matumona”, ninna.\nDung i didok pidong Patiaraja ma tu Amporik i :”nunga didok ho naung didok mi. Beha ia hahuranganmu, adong do diboto ho?”\nAlus ni Amporik i : ”Ndang adong ale rajanami ba aha ma hahuranganhu?”\nDung i didok pidong Patiaraja i ma muse : ”Antong molo songon i, di rapot pardomuanta naro ma nialusan hatam i, mulak ma jolo ho. Dung pe salpu pitu ari on ro ma ho mangulahi, ai disi ma rapot i”, ninna.\nIa dung songon i panghataion nasida, disuru pidong Patiaraja ma naposona martingting tu nasa ragam ni pidong, asa marpungu tu jolona dung salpu pitu ari on, unang so ro be di ari naung binuhulna i. Dung salpu antong pitu ari, ro be ma nasa pidong, mandapothon pidong Patiaraja. Tung mansai torop do nasida marpungu tu parrapotan i.\nIa dung pungu nasida di parrapotan i, mangkuling ma pidong Imbulubuntal manungkun pidong Patiaraja, ninna ma : ”Ba nunga domu hita sude dison ale rajanami, dia ma natadomuhon dia ma na tarapothon?”\nDung i didok pidong Patiaraja i ma mangalusi : ”Olo da, ianggo na tarapothon, on do, na ro do raja ni Amporik manopot ahu mangido naeng pabangkitonta ibana gabe raja panimbang di rapotta. Ba ima nuaeng na hupartimbangkon tu hamu sudena, manang na oloan do pangidoanna i manang ndang”, ninna.\nDung i mangkuling ma pidong Araroma, ninna ma : ”Tangan do bothon da rajanami, ujungna jari-jari. Husomba ma hamu rajanami, hatangku ma marsantabi. Ba ia ho Amporik, dia ma hasurunganmu sian hamion, umbahen na mangido gabe raja panimbang ho di rapot on?” ninna.\n“Ianggo i, ninna Amporik mangalusi, adong do hasurunganhu sian hamu sude. Ianggo hamu ingkon marhudali tangan do hamu mangula asa adong panganonmuna, ingkon naniulamuna do asa adong daionmuna. Alai ianggo ahu do, jolma i do loja mangulai haumana, ba ahu do bosuran mangallangi. Manang boha pe bolak ni hauma ni halak di tur manang di saba, hauma ni namora pe i manang hauma nia nasangap, tung so jadi do i buatonna, anggo so ahu jomolo matumona. Ba, dang hasurunganhu dope i sian hamu sudena? Ima da antong alana umbahen na barani ahu mangido masuk gabe raja panimbang di rapot on. Asi ma roha ni rajanta, sai di pasiat ma pangidoanki”, ninna.\nAlai di dok Araroma i ma muse : ”Nunga i ma lae, so diboto ho magom. Ho ma sipanihus, ho ma sipanangko, sipangan na so na niulana. Holan natinangko do hangoluanmu. Inang daba amang, songon i do pangalahom, tung barani do homangido masuk naeng gabe raja panimbang di rapot on? sombanghu ma di ho, unang nunuti be hatami, paso ma i!”, ninna.\nDung songon i muruk ma Amporik i, gabe masisonggahan ma nasida dohot Araroma i.\nIa dung leleng nasida na masisonggahan i, mangkuling ma pidong Imbulubuntal, paidua ni pidong Patiaraja, ninna ma : ”Sae ma i ale, unang be masisonggahan hamu, ai ndada i umbahen sidungna. Boti ma i, unang be sai marbadai hamu. Ia ho ale Amporik, tung na so boi do ho raja, ai tutu do ho panangko, tutu dohot panihus. Sai dipangido roham do dao mata ni nampuna eme i, asa boi emena i tangkoonmu. Nasai torop hamu saripe, sai holan na marhanalomhon natinangko do dohot nasinisipan. Ba tung na so bahenon do panangko gabe raja, ai ianggo raja, mangaramoti do i diugasan ni donganna” ninna.\nDung i sip ma Amporik i dang adong be didok agiaha.\nDungi didok pidong Imbulubuntal ima tu napungu di parrapotan i : ‘Ia adong sian hamu angka dongan na naeng mandok sidohononna, manang paboahon pangidoanna tu rajanta, ba, boi do paluaonna nonangna, asa ditangihon juara natorop na liat na lolo on” ninna.\nJadi mangkulingma Araroma, didokma hatana, ninna ma : ”Ianggo ahu ale rajanami, tama ma ahu nian pabangkitonmuna, asa gabe dohot ahu raja panimbangi diloloanta. Ima pangidoanku”.\n“Ba, molo songon i, paboa ma dalanna, manang na dia do alanna umbahen na hum roham mangido harajaon nasai balga diloloan ni rapot on”, ninna pidong Imbulubuntal manungkun.\nDung i didok Araroma i ma mangalusi : ”Ummalo do ahu marhata sian angka dongan on saluhutna. Huboto do pasuman soara ni Amporik, soara ni Lote, soara ni talektek, soara ni Binsakbinsak, soara ni Anduhur dohot soara ni angka na asing pe. Ba, ima hamaloonku dohot harudunganku sian angka dongan, umbahen na barani ahu mangungkaphon pangidoanku, asa masuk ahu nian gabe raja panimbang di rapotta”, ninna.\nDung i ninna pidong Imbulubuntal mangalusi hata na i : ”Apala hatami ma tinimbang, umbaen na so boi ho pampeon gabe raja, ai tung pangansi do ho. Ai molo diida ho Amporik ba dibahen ho ma soaram songon soara ni Amporik, gabe dirimpu ma ho donganna, dipajonok Amporik i tu ho. Hape nung jonok, ditangkup ho ma i laos dipanganho, ia adong lobi-lobim na so suda di panganho, diraishon ho ma i tu sanggar. Ia mangkuling Lote dibege ho dibahen ho soaram songon soara ni Lote, ia nung jonok Lote i tu ho, ditangkup ho ma i laos dipangan ho, ia adong lobi-lobim na so suda dipangan ho, ba diraishon ho ma i tu sanggar. Sai songon i ma tutu dibahenho soaram i mangago angka naginoaranmi. Ala ni i ingkon sipaduruan do ho, ai hatam hata dongan, ia roham roha mangago. Dang diboto ho antong sapata ni pambahenanmi naung manginona tu ho. Ai sai tolu do piram, ba sai matua padua-dua do o. Sapata ni angka na jinahatan mi ma i namangisombut tu ho. Asa tung sipaduruon doho. Ima hata tuho”, ninna.\nIa mangkuling Lote, didok ma : ”Ianggo ahu nian ale angka rajanami, tama do ahu pabangkiton muna gabe raja panimbang diloloanta on. Alana umbahen na hudok songon i on do manang tudia pe ahu lao, dang adong hea na roa hatangku, ai sai tio do hudok. Nda ture ma ahu nian gabe raja panimbang angkup muna di rapot on?’.\nAlai dialusi pidong Imbulubuntal ma hata na i, didok ma : “Apala hatami ma ale umbahen ho so boi raja, ai pargabus situtu do ho. Litok do aek simare, sai tio didok ho. Aut tung sura binahen ho gabe raja, ba nang geduk i sai tigor do dohononmu. Nda nungnga guntur banua molo songon i? Asa tung so boi do ho gabe raja. Angkup ni i, adong dope magom apala na umbalga na so diboto ho. Mago do ho dibahen tiur ni dalan. Di bahen halak do dalan balobung bolusonmu, di taon ma sitarihon disi mambuat ho. Ala so manaili ho mamereng manang aha, suruk ma ulum tusi, disongkik ma rungkungmu, pidom ma ho. Dung pe dipapahani porhis dagingmu, asa diboto halak naung mate ho. Tung na so boi do ho pampeon gabe raja, ai pargabus do ho jala na so umboto parmaraan. Paso ma hatam, ima sae hata tuho”, ninna.\nIa dung sae i, mangkulingma talektek, ninna ma : ”Ianggo dirohangku ale angka rajanami, tinggil ni pinggol do harajaon. Dibahen i unang hamu lilu, ahu do na tama gabe raja panimbang diloloanta. Boi do ahu marhuta di topi ni dalan dibahen tinggil ni pinggolhu. Otik pe humeres ramba, sai pintor hehe do ahu sian asarhu laho manangkasi namasa. Asa didok rohangku, tama ma ahu pabangkitonmuna, asa dohot ahu raja panimbang di rapotta”, ninna.\nDungi mangkuling ma raja i, ima pidong Patiaraja, didok ma tu talaektek i : ”Tung ho ma na so boi raja, alana umbahen na hudok songon i, tangihon ma unang songon na so mardalan hata niba ditonga-tonga lobuan na godang. Tutu do nian olo ho marhuta dilambung ni dalan, alai atik pe songon i, tung parbiar situtu do ho. Na o musu pe mamolus di dalan i, sai pintor dihunti ho do rerem, ganup tongkin do ho laho bungkas. Tutu do na tinggil pinggolmu, ndada soadahononhon i, alai tinggil ni pinggolmi ma mangago ho. Ba tung boi ma parbungkas-bungkas gabe raja?. Sombangku ma di ho, unang be sai nunuti hatam i, sae ma i !”, ninna.\nDungi didok Ambaroba ma pangidoanna, ninna ma : ”Ahu do nian tama bahenon gabe raja, ai natutu do na nidok ni harajaon. Alana umbahen na hudok songon i, on do. Manang tudia pe ahu laho, sai bik-bik do hudok. Ba, ulos ni ise ma tutu na so ra mabik-bik? Jadi ala parhata na tingkos ahu, didok rohangku, umbahen na barani ahu mangido asa pabangkitonmuna ahu gabe raja”, ninna.\nDialusi pidong Patiaraja ma hatana i, ninna ma : “Ho pe ale, tung na so boi do ho gabe raja , ai so doboto ho ujung ni na nidok mu. Ai nang apala naimbaru ulos ni halak, tung nambura sidung pe ditonun, sai namabikbik do i didok ho. Aut sura binahen ho gabe raja, nda dohot ma nadenggan i dohononmu na roa ? Palias ma hatam tung na so boi do ho gabe raja, ima sae ni hata tu ho”.\nRo ma muse pidong Siburuk, didok ma hatana : “Ahu ma nian ale angka rajanami pampeonmu gabe raja. Alana umbahenna barani ahu mandok songon i, on do : ”Manang tudia pe ahu laho sai holan na gukguk do hudok. Ba sude do hita sai holan na gukguk do pangidoanna. Angkup ni i huhutna, ubat ni hadatuon pe, di ahu do, ai malo do ahu mambaen dampol tongosan. On pe, ture ma dirohangku pampeonmuna ahu gabe raja. Ima pangidoanhu”.\nDung i dialusi pidong Patiarajama hatana i, ninna ma : “Unag songon na so nialusan hata, tangihon ma nahudok on. Tung na so bolas do ho raja, ai nang longa hudon ni partuaek, sai gukguk do didok ho, ba tung natingkos ma i? Angkup ni i, usat ni hadatuon ditaringoti ho, molo ho nimmu mambahen dampol tongosan, dang tutu i. Alai umbahen na hudok so situtu i on do ; Disi ho tinutung, pintor angkagetem do sibukmu, malala dohot ate-atem. Asa dang boi ho raja. Unang pangasahon hapistaranmu tu hami on. Pasonang ma roham, hadatuonmi ma datdati. Ia ditipulhon halak pat ni anakkonmi ba ima padampol-dampol”, ninna.\nDung i mangkuling ma Leangleangmandi, didok ma hatana : “Ahu do nian tama bahenon gabe raja. Alana umbahen na hum rohangku mandok songon i, on do : Neang ni daging do dohot hipas ni pat sibahen harajaon. Ba ahu do na humipas, ai holan dibagasan satongkin do nunga boi ahu sahat tu nadao binahen ni hahipasonhu. Dung i sudena angka na naeng mangido harajaon, luhutna do i ditorungku. Jotjot do hubahentu angka na rotakku, so pola tung manang aha didok tu ahu. Gari angka jolma i tahe, jotjot do hurotahi sipanganonna, dohot jabuna jotjot do hu ingani so pola tung dia didok tu ahu. Nda tama manian ahu gabe raja? Ima dialusi raja i!”, ninna.\nDung i dialusi pidong Patiaraja ma hatana i, ninna ma : ”Ndang sialusan nian hatami, ai na songon alogo do ho. Laho tu dolok so aha na nialapmu, maringkat ho tu toruan so aha tinaruhonmu, dang na hainganan ho huta ai na simaon do patmu. Ba tung boi ma raja na so piga hali mangingani huta? Alai angkup ni i, so diboto ho huhut na maila, ai dohot do narotakmu dipangasahon ho, tung sitongka do i di harajaon. Ipe, sotung hirim roham, tung na so boi do ho raja, ima ingot”, ninna.\nDung i ro ma Sitapitapi, didok ma hatana : ”Manomba ujung do ahu rajanami, manomba huhuasi. Anggo siat pangidoan, ahu ma nian patampilonmuna, asa dohot ahu gabe raja panimbang di rapotta”, ninna.\nPaboa ma dalanna umbahen na didokho pangidoanmu songon i”, ninna pidong Patiarajama manungkun.\n“Anggo i, da rajanami, paboaon ma tutu”, ninna Sitapitapi i mangalusi. ”Umbahen margoar pe ahu Sitapitapi, ala ni malongku do mangkuling, binahen ni pandengku do mangkatai. Ba harajaon pe, dirohangku, hamaloan mangkuling do dohot hapandean mangkatai, asa boi ulaon. Ima umbahen na hupangido pabangkitonmuna ahu gabe raja panimbang”, ninna.\nDung i didok pidong Patiaraja ma mangalusi hatana i : ”Beha, ia hahuranganmu, adong do diboto ho?”, ninna.\n“Tung na so adong do hahuranganhu, ale rajanami; holan na so raja i do ahu, rajanami, sai asi ma roham, tung unang ahu paujat di pangidoanki ninna Sitapitapi i mangalusi.\nAlai didok pidong Patiarajai ma tu ibana: ”Ndang boi ho ale bahenon gabe raja, ai so diboto ho hahuranganmu. Tutu do nagortip ho mangkuling, pola do umpama ni na deba ho. Molo adong anakkon ni halak na mateptephu mangkatai, didok natorasna do tusi : Aa, magartiphu do ho mangkuling, Sitapitapi do ho mangkatai, ndada na iran dois ni bibirmon”, ninna. Asa ndada na ture halak magartiphu mangkatai. Alai angkup ni i na pande ho nimmu mangkatai, hape, apala ho ma na umoto ; Denggan do nian patmu duansa, alai sai mangkatengkat do ho mardalan di tano i hinorhon ni otom, ai sai dirimpu ho do, dumokdok ho sian tano on, sai didok roham do, marongrong tano on degehononmu molo duansa pat mi ojakkononmu. Nda asing ma haotoonmu, ai tu dangka ni hau ho songgop duansa do patmi di ojakhon ho; alai tu tano ho mardalan, mellakhellak patmu dibahen ho, so na mahua i nian? Ba tung na so boi do ho raja bahenon, ai nda na manggunturi iba di na nirajaan i, molo pangkiton halak na oto gabe raja, na so umboto manimbang manang aha? Ipe paso ma roham, unang be datdati hatam i, ndada talmis ni pangkuling sibahen harajaon”, ninna.\nIa mangkuling ma Anduhur, disorohon ma hatana, ninna ma : ”Ahu ma nian, ale rajanami, pabangkithamu gabe raja, asa bolas ahu manimbangi diloloanta uju marrapot songon on. Alai umbahen na hudok songon i, on do ; Manang tudia pe ahu laho, sai holan natutu do hudok, so olo ahu mandok na so tutu. Ba harajaon pe dirohangku, nang hata timbangan, sai holan situtu do jinalahan. Asa anggo siat do pangidoan, tung bahen hamu ma ahu gabe raja!” ninna.\nAlai didok pidong Patiaraja ma manglusi : “Ndang boi ho, ale, gabe raja, ai na songon Lote i do ho. Ia Lote, sai tio do sude didok, litok pe Aek Simare, maradu songon purik idaon, sai tong do i tio ninna. Apala suman do ho tusi. Alai umbahen na hudok songon i on do ; Jotjot do pilit barita ni paronan di paboa, jotjot do so tingkos namasa di hatahon, hape, sai holan na tutu do i didok ho. Sintong do nian na didokmi, sai situtu do na niluluan, tingkos na jinalahan, alai anggo tung dohot do napilit i sai tutu dohonon, nda nunga guntur banua? Asa, i ma umbahen na hudok, na so bolas do ho bahenon gabe raja.\nAla ni na so tingkos i jotjot hatam, manginona do i tu ho, ai sai tartolu do piram, jotjot do i dua diporpori ho, ba tung sipata do holan sada. Gabus i do na mangisombut tu ho. Umbahen na olo ho maningkot, disurukkon ho ulum tu solot-solot, asa mate ho. Asa tung na so boi do ho gabe raja. I ma ingot, sae hata tuho”, ninna.\nRo ma muse Silogologo, didok ma hatana : “Ahu ma nian tama bahenon gabe raja, ai holan tortorhu do hupangsahon, tuk do panganonku,” ninna.\nDialusi Imbulubuntal hatana i dodok ma : “Paso ma da sangkap mi. Tung na so boi do ho gabe raja. Nda hamaloon manortor harajaon. Tutu nian lomo do roha marnida halak na malo manortor. Alai ianggo ho, tung ala ni panortoronmu ma mangago ho. Ditortori ho do satua, lalap ma i paidaida panortoronmu, dung i manigor manihus ma ho tutoru laho manoro asa adong panganonmu. Dirimpu ho ma sipata naung lalap satua marnida tortormu, ditahop ho ma i, hape napa ni horbo do. Sap narotak ma pamanganmu habang manggarpasi. Paso ma pangidoanmi”\nMangkuling ma muse Lalisilopak, didok ma hatana : ”Ahu do nian tama raja pabangkitonmuna, ai manang sadia pe torop ni jolma mamahan manuk, ba ahu do mahapan mangan manuk, so na hutuhor i, so na hupangido, guru rohangku do mambuat i. Nda tama ma ahu bahenon gabe raja?” ninna.\nAlai pintor didok pidong Patiarajama mangalusi hatana i : ”Apala tung ho ma sada, na so boi raja, ai panangko doho, pamangus do ho, pangalaum do ho, ndada sipujion ho di na binahen mi, ai sai diburai halak do ho, ai pintor tarhiap do manuk dibahen ho. Ala ni hajahatonmi ma umbahen na so boi ho gabe raja. Aut bahenon ho gabe raja, nda sude ma hami on palengseonmu? Ai gari manuk, ugasan ni jolma manisia, sun dipangani ho, ba lam beha ma hami bahenonmu, tung sura pinabangkit ho gabe raja, na mago ma hami pasudaonmu? Palias ma hatam, tung na so bolas do ho gabe raja bahenon,” ninna.\nDung i ro ma muse Lalipiuan, dipagogo ma soarana mandok : ”aha do hinataanmuna, umbahen na sai simaon hamu sude? Ai aha do haraja on, ndada habisuhon, ndada hagogoon dohot hagabeon? Anggo toho do songon na hudok i, ba luhut doi di ahu, ahu ma raja, ai ditorungku do hamu sude. Paboa sintong na hudok i, dao dope ahu mamolus, nunga monjap hamu sude ditorungku, ala ni biar muna mida ahu. Ba, dang tama dope ahu bahenon muna gabe raja?” ninna.\nDung i didok pidong Patiaraja ma mangalusi hatana i : “Tutu do, diulahon ho do nasa hajahatonmu, alai apala ala ni i ma umbahen na so boi ho raja, ai luhut do musum, so adong agia ise donganmu. Mabiar do iba mida ulok, atik beha di turbing iba. Songon i ma ho, luhut mabiar mida ho, ala ni jahatmu. Asa sihampir gabe gambir do ho, tandiang gabe toras; tudia pe ho so tampil, tu aha pe so bolas; songon halakhalak na tarpunjung do ho, songon tandiang na hapuloan; naung pinaduru do ho. So adong na mangebati hutam. Ala ni jatamu antong. Di tongan dalan do mamolus, so sude do digomahi ho dohot na so sipanganon di papangani ho; tarida do huhut jahatmu sian inganan mu, ai sai tu sapsap batu na so hasigean do ho marhuta. Tungkap pe ho, soada na manogu; marsahit pe ho, so adong na mandaoni ; haudanan pe ho, soada na marsaongi; hagolapan pe ho, so adong na mangalehon sulusulu; mate pe ho, so adong na mananom ho, jadi suda ma bangkem dipangani porhis. So dihilala ho sapata ni angka na jinahatan mi, ai lobi do nian sipata tolu piram, alai sai holan dua do na hasea. Anakkonmu pe, sai holan na hisapan do, alai jotjotan do i mate sollopon, gabe balik parbilean ni deba ro manggulut juhut na niradem, angka na jinahat mi. Alai atik pe songon i, laos so diboto ho do mamilangi na binahen ni Debata tu ho. Ipe, ala ni hajahaton mu, tung na so boi do ho raja, ai molo raja iba, ingkon saor do tu na torop, alai anggo ho, luhut do halak mabiar mida ho”, ninna.\nAlai didok Lalipiuan i ma : ”Aa, unang godang hatahatam tu ahu, beta ma hita na dua jolo marsiadu habang dompak langit an!. Molo ho tumimbo habang tu aoangaoang i, ba ho ma tutu raja; alai anggo ahu do annon tumimbo, dumao dompak langit, ba ahu ma tutu raja”, ninna.\nDung i marsak ma roha ni pidong Patiaraja umbege hatana i, ai nunga diboto ibana, tung na so taralosa do i marsiadu habang. Alai atik pe songoni didok ma : ”Ndang daba i uhum, ndada bolon ni bitis pangasahononhon dohot tombol ni botohon. Jotjot do humipas hatoban sian namora, jotjotan do i gumogo mamorsan si porsan on, alai sai raja i do raja, hatoban i do hatoban. Asa ndada oloanku i hatami”, ninna.\nAlai ninna Lalipiuan i ma muse : ”Ndang songon i, ingkon beta do; unang be sai nonang ganjangi tu ahu”.\nDungi lam marsak ma roha ni pidong Patiaraja umbege hatana i. Alai ro ma sibarung, dipajonok ma tu lambung ni pidong Patiaraja, dihusuphon ma nanget : “Unang pola marsak roham, ale rajanami, ba molo marsiadu habang ninna, oloi unang mabiar ho. Dongkon ma dipalojo ibana habang tu ginjang, asa jolo loja ibana. Ia dung loja ibana annon ndang hanangkohansa be tu ginjang, mijur ma ibana, asa di na mandok loja ibnana dietong rohanta, disi ma hita borhat, di tanggurungkon pe ho songgop, ahu pe manghabangkon ho tu ginjang, ai haroro ni gogom ma disi. Alai anggo ahu, ihuthononhu ma ibana mijur tu toru. Dung leleng hami ro di toru, ba mijur ma ho sian ginjang, jadi ho ma monang. Songon i pe tabahen, unang pola marsak ho, dongkon ma ibana borhat”, ninna sibarung i.\nDung i las ma roha ni pidong Patiaraja i umbege hata ni sibarung i, dung i didok ma tu Lalipiuan i : “Molo sai tole hita nimmu, marsiadu habang ale Lalipiuan, ba tole, pajolo ma habang tu ginjang, huihuthon pe ho sian pudi. Ba molo ho tutu umpudi annon mulak tu lobuantaon, homa na monang , ai ima tandana paboa na dumao ho tu ginajang,” ninna.\nDung i pintor maletes ma antong Lalipiuan i digogo ma habang tu ginjang, tung mansai dao do tu aoang aoang i. Alai dung marhira loja ibana di roha ni sibarung, di dok ma tu pidong Patiaraja: “Ro maho ale rajanami tu atas tanggurungkon, asa taihuthon ibana tu ginjang”, ninna. Dung i laho ma pidong Patiaraja i tu tanggurung ni sibarung i, adung i dihabanghon sibarung i ma ibana tu ginjang.\nIa Lalipiuan i, nunga sai ngolngolan ibana paima-imahon di ginjang, matua so adong diida ro pidong Patiaraja sian toru. Jadi dung dang tartaonsa be lojana na habang i mijur ma ibana.\nAlai di nalaho mijur i ibana, pajumpang ma ibana dohot sibarung, na mamboan pidong Patiaraja i. Dung i disungkun sibarung ima Lalipiuan i. “Ndang adong dope ibana ro tu ginjang on,” ninan Lalipiuan i mangalusi.\nHape nunga disiluhon pidong Patiaraja i habang tu ginjang sian tanggurung ni sibarung i, so pamotoan ni Lalipiuan i, gabe dumao ma ibana muse tu ginjang. Ianggo sibarung i diihuthon ma Lalipiuan i mijur tu toru. Dung pe adong lobi sangombas nasida di toru, asa mijur muse pidong paitaraja i sian ginjang.\nDung i muruk ma Lalipiuan i, didok ma: “Na so uhum do na binahenmi, ale sibarung, ai manjalo sisip do ho sian pidong Patiaraja. Ho do mamboan i tu ginjang umbahen na gabe ibana monang”, ninna.\nAlai didok sibarung i ma mangalusi: “Ndang adong tutu ahu manjalo sisip sian raja i. Alai molo so porsea ho di na hudok i, manang dia gana sibahen namate, bahen, asa hutolon”, ninna.\nDung i didok Lalipiuan i ma muse: “Manang na adong dijalo ho sisipi sian ibana manang na soada, ho ma sipabotoboto i, alai sandok sala do ho disi, ai diurupi ho alongku manaluhon ahu, siuhumon do ho”, ninna.\n“Ndang hea songon i uhum, sala iba hape molo niurupan na ro manjalo tu iba. Alai molo tung adong patik ni ompunta, na mandok, siuhumon do iba molo niurupan dongan, nioloan raja, ba paboa asa hubege”, ninna sibarung i mangalusi.\nDung i didok Lalipiuan i ma: “Anggo songon i do, dang olo ahu marraja tu pidong Patiaraja, rohamu ma disi molo pasangaponmu ibana. Tung na so huoloi do marraja tusi, ai so aha pangasahononna tu ahu”, ninna.\nAlai didok pidong Patiaraja i ma tu ibana: “Hudok hian do tu ho, ala ni jahatmu sipaduruon do ho. Dang pola dope nian hupaduru hami ho, alai nunga sai naeng ho huroha tarpulik, ba roham do, laho ho!” ninna.\nDung i marmurukmuruk ma Lalipiuan i laho, ditogihon ma donganna: Lalisilopak, Silogologo dohot Leang-leang, marpadan ma nasida naopat mandok ; na so jadi nasida marraja tu pidong Patiaraja.\nJuni 29, 2007 tanobatak\n12 respons untuk ‘RAPOT NI ANGKA PIDONG’\nKonsep “marraja tu sahalak jolma” dalam masyarakat Batak tidak ada. Tidak seorang pun mau melakukan itu dalam lingkup kekeluargaan masyarakat Batak. Jadi, kalau Lalipiuan i laho, ditogihon ma donganna: Lalisilopak, Silogologo dohot Leang-leang, marpadan mandok ; na so jadi nasida marraja tu pidong Patiaraja, maka itu bisa dibenarkan kalau mereka menggunakan konsep kekeluargaan Batak. Dan lagi pula, analog raja seperti pidong Patiaraja tidak ada dalam konsep Dalihan Natolu.\nIni artinya, bahwa\nAgustus 16, 2007 at 12:27 pm\nSalut, atas koleksi turi turian sisongonon. Gabe taringot do iba ditingki sihaetehon, uju mangolu dope akka daompung.Saonarion nungnga tung langka angka turi turian sisongon on. Molo bai nian adong nabersedia mambahen di sada buku, songon koleksi budaya.\nIntina naboi dapot ahu :\n1)Ndada sipangidoon ianggo harajaon,tarlumobi mai alani angka ‘ha boi on’.\n2)Godang do tamba kosa kata,hata batak melalui turi turian on.\nMolo adong nian ate bukku turi turian , mansai tabo ma nian. Ba sai turi turian ni halak Denmark dohot halak Sunda ma pinajaha jaha hape adong do godang turi turianta, dang sala nian manjaha turi turian ni halak, alai apala turi turianta sandiri dang jinaha ??????\nFebruari 14, 2008 at 6:46 am\nNa jolo di taon 86 an dipangido halak Jerman tu ahu asa mangalului barita (informasi) tarsingot rupa manang tompa ni pidong Patiaradja. Alai indang dapothu. Gabe tarsingot ahu dung manjaha turiturian on. Sian dia do dapot muna turiturian on. Jala hira-hira boha do tampa ni pidong Patiaradja (balgana, warna ni imbuluna manang bentukna).\nMauliate, Tigor Sitohang\nFebruari 2, 2010 at 10:32 pm\nNa hea binereng adong baringbingna, balgana nasa anduhur. habang lambat jala jonok-jonok. sai hira manuk jambe namera (mira polin)\nFebruari 5, 2010 at 4:03 pm\nMolo di parlemen saonari (pansus century) adong do sitapi tapi. Ise mai?\nAlai Patiaraja…. konspirasi do hape. Sekedar informasi.Pidong na metmet do on. Taon 1996 hea dope jumpang nami di hutan perbatasan Kabupaten Karo dan Dairi. Sada do goarni ni pidong on bahasa batak karo, toba, simalungun, pakpak. Tohoma tahe PATIA RAJA.\nFebruari 23, 2010 at 11:45 am\nHoras amang panurat! Tung massa tabo do nian turi turian ni halak hita on. Alai molo boi pangidoanku tu hamu asa di bahen mai jadi sada buku, asa adong muse sicaritahonon tu akka ianakkon niba. Mauliate!\nFebruari 25, 2010 at 11:28 am\nmolo naeng mamboto tompani pidong Patiaraja i sai mura ma i,\nlaho ma tu angke perpustakaan , jalal luluima ensiklopedia ni angka pidong na adong di saluhut portibion, molo nunga dapotan, boan ma buku i tu angka ompunta di huta si botoboto pidong, jala patuduhon ma gombarannni angka pidong na disi, jadi sungkun ma sian sude gombaran i dia do na suman, jadi botima, lului hamu ma, ai molo ahu, diluat sileban da ahu nuaeng, jadi ndang tarbahenonsa sisiongon i\nFebruari 18, 2011 at 10:32 am\nKalau ingin mengetahui jenis pindong patiaraja, harus dibuat pertanyaan yang diskriptif pada orangtua kita yang pernah melihat pidong Patiaraja tersebut, sebagai contoh pertanyaan deskirptif: bagai mana bentuk paruhnya, apa ia mempunyai barimbing, bagai mana bentuk sayapnya, bagai mana bulunya, warnanya, bagai mana bentuk kakinya, dimana dia sering bermain dsb, persis seperti upaya polisi mendiskripsi penjahat. Dengan demikian kita mengetahui apa ini jenis burung buas, atau pemakan bijih2an, atau peminum madu,atau burung air seperti burung bangau, burung yang di tanah seperti burung kaswari dll. Setelah itu kita membuat sketsa pidong Patiaraja tersebut, dan dicocokkan pada gambar burung2 pada Ensiklopedia Burung… dari beberapa gambar yang mirip, tunjukkan pada orang tua tersebut, dan mudah2an kita mendapat tahu bagai mana bentuk pidong Patiaraja., yang penting ini harus dilakukan selagi masih ada yang pernah melihat bentuk pidong Patiaraja tersebut.\nFebruari 22, 2011 at 6:36 pm\nJARUDIN MAURITZ PURBA berkata:\ncerita parrapotan ni akka pidong ini juga sampai ke kita orang simalungun. tahun 1996 orangtua pernah buka ladang dekat hutan di desa Purba Tongah Kec Purba Kab Simalungun, segerombolan burung lewat terbang, ada beberapa jenis, terdiri dari beberapa warna dan terdiri dari ukuran yang berbeda. orang tua saya bilang yang merah,(lebih besar dari burung pipit) itulah raja burung namanya burung patiaraja. beberapa kali saya melihat burung ini terbang, mereka selalu bergerombol, posisi burung warna merah didepan dan yang lain mengikuti. sungguh berbeda memang dengan kebiasaan burung pada lazimnya. mauliate\nJuli 31, 2011 at 5:05 pm\nParlin Manalu berkata:\nMauliaeta ma di mamaritahon turi-turian on. on gambaran hidup ni jolma namambahen segala cara laho manggulut angka jabatan, sinamot, jala songonoi ma manisia i, marpangalaho, adong nabagak pangkulingna, alai adong na pura-pura,\nalai adong na bernas hata ni patia rajai : Ianggo Raja siramoti ugasan ni donganna do, ndang manangko songon ampori i.\nsombu do ni hilala, dung sidung ni jaha turi turian on bah. gabe taringot uju metmet dope iba, alai tamba do sodap na molo ni jaha marsoara\nMaret 17, 2016 at 1:44 pm